text:
Rwanda | Ngororero: Inama nyunguranabitekerezo kw’iterambere ry’Akarere ka Ngororero
tariki ya 28/10/2012 abanyengororero batuye mu murwa mukuru w’igihugu (Kigali) bahuriye mu nama yabahuje n’inzego zinyuranye zirimo Nyobozi na Njyanama z’akarere, sosiyete sivile, abikorera kugiti cyabo, intumwa za rubanda, guverineri w’intara y’iburengerazuba, umuyobozi w’ibiro bya Minisitiri w’Intebe Barikana Eugene na Minisitiri w’Umuco na Siporo akaba n’intumwa yihariye ya guverinoma mu karere ka Ngororero Protais Mitari.
Inama yabanjirijwe na filimi yerekana aho akarere kageze mu iterambere aho abari mu nama biboneye intambwe kamaze gutera mu bukungu n’ imibereho myiza. Ariko inzira ikaba ikiri ndende ari nayo mpamvu umuyobozi w’akarere Ruboneza Gedeon yasabye abanyengororero bose kugira uruhare rugaragara mu kubaka akarere kabo.
Umwanya wo kungurana ibitekerezo wayobowe na Bigenimana Emmanuel perezida w’inama njyanama y’akarere ka Ngororero. Yatangiye ashimira Nyakubahwa Perezida wa Repubulika kubera ingengo y’imari y’umwihariko yageneye akarere ka Ngororero izagafasha kuva mu bukene.
Bwana Bigenimana yasabye abanyengororero ko bajya bizihiriza umunsi w’umuganura aho bavuka nibura bakungurana ibitekerezo n’abavandimwe. Balikana Eugene we yatanze urugero rw’igihugu cya Singapour ati “nabo bahoze ari abakene ariko bamaze kugera kure†maze asaba abari mu nama ko icyo gihugu cyababera urugero.
Yahize ko umurenge wa Bwira akomokamo uzaba uwa mbere mu kwesa imihigo muri Ngororero. Umushyitsi mukuru intumwa ya guverinoma mu karere ka ngororero Minisitiri w’umuco na Siporo Protais Mitari niwe wari uhagarariye Nyakubahwa Perezida wa Repubulika.
Yagize ati: “Kigali nibabacumbikire, izindi ntara zibacumbikire ariko ntimwibagirwe ko muri abana ba Ngororeroâ€. Yabajije abaheruka mu karere ka Ngororero nibura mu mezi atatu ashize haboneka 40% by’abari aho maze abaza aho 60% basigaye baba. Yagarutse ku mahirwe akomeye Ngororero yahawe na Nyakubahwa Perezida wa Repubulika ubwo yayigeneraga inkunga yihariye mu iterambere. Ati mwakwitabwaho mutyo ntimugaragaze uruhare rwanyu. Ati twisuzume turebe ejo atazagaruka agasanga tukiri aho yadusize.
Yasabye ko habaho ihuriro rihoraho kandi inama itaha ikazabera mu Ngororero. Ikindi cyakwihutirwa ni uko bajya banyaruka bagakorera umuganda iwabo bakungura abandi ku bunararibonye bwabo. Bwana Mitari yanenze uko imiturire iteye ubu, asaba kuyivugurura abaturage bagatura mu midugudu bakava mu tubande bityo n’ibiza bikagabanuka ndetse n’ibikorwa remezo bikabageraho.
Abasshoramari batandukanye bavuka mu karere ka Ngororero batangaje ibyo bagiye kwihutira gukora, harimo kuzuza ikigo abagenzi bategera mo imodoka, kubaka amagorofa, gusana imiyoboro y’amazi no gutanga inkunga mu gusha ingobyi z’abarwayi ku bigo nderabuzima.
Mwijambo rye, Umuyobozi w’Intara y’iburasirazuba Kabahizi Celestin yagaye ubuyobozi bwacyuye igihe muri ako karere kuba bwaradindije iterambere ryako kubera kudashyira hamwe nk’ikipi, ashimira ubuyobozi buriho ubu intambwe nziza bumaze guteza abaturage kubera gukorera hamwe nk’ikipi.


c: text/html

text:
Iyi insangamatsiko igira iti ”Igihugu kitariho umuryango wabaho ariko umuryango utariho igihugu nticyabaho” yasobanuwe mu nyigisho za Senior Pastor wa Potter’s Hand Church, James Muyango ubwo yagiraga ati” Imana ivuga iki ku Muryango?”.
Iyi insangamatsiko igira iti ”Igihugu kitariho umuryango wabaho ariko umuryango utariho igihugu nticyabaho” yasobanuwe mu nyigisho za Senior Pastor wa Potter’s Hand Church, James Muyango ubwo yagiraga ati” Imana ivuga iki ku Muryango?”.
Ubwo yavugaga ko Imana ubwayo yiyita Data wa Twese, ndetse ikaba yarashinze umuryango nk’ urwego rwa mbere ,Pst. Muyango yashimangiye ko yahise ashimangira ko umuntu ashobora kugira umuryango atagira igihugu ariko atagira adafite umuryango.
Muri ibi byose , Pst. Muyango asanga indangagaciro zituruka ku Mana ari zo zikwiriye kugenga umuryango ndetse abantu bakirinda izindi ndangagaciro kuko ziratandukanye.
Akurikije Imigani 22:6 , aho ijambo ry’ Imana rigira riti” Menyereza umwana inzira akwiriye kunyuramo azarinde asaza… , Pst. Muyango yagize ati” Babyeyi tugomba kumenya ko abana dufite atari abacu ni ab’ Imana kuko ihitamo kubatunyuzamo kugirango izakore ubushake bwayo”.
Ati” Niyo mpamvu Imana yabwiye Yeremiya ko yamumenye akiri urusoro mu nda ya nyina …, ibyo rero bigomba gutuma duca bugufi() ababyeyi tukabaza Imana impamvu yaremye abana ikabaduha.
Kuri iyi ngingo ihangayikisha ababyeyi benshi, Pst. Muyango yagarutse ku babyeyi bahora bifuza ko abana babo baba iki n’ iki, biyibagiza ko bakagombye gufasha abana babo(facilitators) muri ibyo byiza babonamo bakiri bato.
Kuki abana bagomba gutozwa indangagaciro?
Abana batozwa indangagaciro kugirango bamenye ukuri ku by’ umwuka ndetse banirinde ingeso mbi zonona ubuzima bwabo.
1.Imyitwarire (character):Mu gihe bigaragara ko ubuzima bwakomeye n’ umwanya uba muke , usanga ababyeyi badaha abana babo umwanya wo kuganira ndetse no kubakurikiranira hafi.
Pst. Muyango ati: « Ubuzima bw’ i Kigali bwatumye Salons(uraganiriro) zacu zihinduka rond-points aho abantu bahurira banyuranamo bamwe bava mu byumba n’ ahandi ariko tumenya ko biri mu nshingano zacu kwigisa abana Imana yaduhaye ndetse kwigisha si amagambo ahubwo ni ibikorwa”.
2 .Guhanywa (discipline): Ibi bizaturuka ku myitwarire y’ umutima ukiranuka mu mibereho myiza y’ ababyeyi , Imigani 14:26.
Ati” Ubuzima bwo gukiranuka niyo mpano nziza waha uwo ukunda”.
3.Ubwumvikane(harmony):Amahoro, guseka nibyo bikenewe kubyamamaza ku magambo gusa ntacyo bimaze nk’ uko ijambo ribivuga mu Migani 15:16.
4. Impuguro(instruction): Umutima w’ ubwenge azitwa umunyabwenge kandi ururimi ruyoshya amagambo rungura inama.
5.Urukundo(Love): iyo umwana azi neza ko umukunda ibyo umubwiye abyakira neza.

robotstxt: allowed

filter: keep


text:
Youth Engagement in Agriculture Network-Rwanda
This Month We Celebrate
Nyirabagwiza Magnifique: “Chicken farming: Quick money, short period with a small house”
Our Newsletter
Subscribe our Newsletter and receive notifications of new posts by email.
Uko ifumbire mvaruganda ikoreshwa n’ingano yayo ishyirwa kuri buri bwoko bw’ibihingwa n’igihe ishyirwaho
Uko ifumbire mvaruganda ikoreshwa n’ingano yayo ishyirwa kuri buri bwoko bw’ibihingwa n’igihe ishyirwaho
Ifumbire mvaruganda
Uretse ifumbire y’imborera , ibihingwa bikenera n’imyunyu ituruka mu ifumbire ikorerwa mu nganda, kuko iyo mu mborera iba idahagije, ikunganirwa niyo yindi. Ifumbire mvaruganda ni ifumbire ikorerwa mu ruganda, imeze nk’ifu cyangwa utubumbe; ikaba igizwe n’umunyu ntunga bihingwa umwe, ibiri, itatu cyangwa irengaho . iyo fumbire ifite ibyo irusha isanzwe y’imborera nko kurekura vuba imyunyu ntunga bihingwa y’ingenzi, cyane N, P, na K (kandi ku bwinshi) ituma ibihingwa bikura neza.
Naho Travertin (CaO) (ibifonyo/igifonyi) cyangwa ishwagara (Ca(OH)2) bigabanya ubusharire mu butaka, bityo ifumbire yose ushyizemo igashobora kugirira akamaro igihingwa.
Amoko y’ifumbire mvaruganda
Amoko y’ifumbire mvaruganda aboneka ku masoko aratandukanye hakurikijwe imyunyu aha ubutaka:
-Agizwe n’umunyu umwe: Ire, TSP, KCl, K2SO4, MgSO4...
-Ifite imyunyu ibiri : DAP
-Arimo imyunyu itatu: NPK...
-N’ay’imyunyu irenze itatu: NPK+MgO...S, Mn
Hakurikijwe iyi myunyu, amafumbire mvaruganda ari ubwoko bwinshi, ariko ay’ingenzi akunze gukoreshwa mu Rwanda ni atatu akurikira: NPK 17-17-17; NPK 22-06-12+S; NPK 20-10-10; NPK 25-05-05), DAP na Ire; hakiyongeraho Ishwagara/Travertine.
Uko ifumbire mvaruganda ikoreshwa
- Ku binyampeke: mu itera cyangwa imyaka imaze kumera, bashyira 2,5kg za NPK17.17.17 cyangwa 1kg ya DAP kuri ari 1; mu ibagara bakongeramo 0,5 kg za Ire kuri ari 1. Iyo fumbire
- ishyirwa mu duferege baca iruhande rw’umurongo uterwamo imbuto y’ibigori, ingano, amasaka..., noneho bagakurikizaho agataka n’imbuto. Ku muceri, baramisha, nyuma bakavanga n’itaka ritarimo amazi (ryumukijwe).
- Ku binyamisogwe: mu itera cyangwa imyaka imaze kumera, bashyira 1kg ya DAP cyangwa 2kg za NPK17.17.17 kuri ari1. Ifumbire ishyirwa mu karongo bateramo imbuto y’ibishyimbo, soya..., bagakurikizaho agataka n’imbuto.
- Ku binyabijumba: bashyira 3kg za NPK 17.17.17 kuri ari 1. Ku birayi, mu itera, iyo fumbire mvaruganda ishyirwa mu kobo bateramo imbuto, bagakurikizaho agataka n’ikirayi. Ku bijumba, mu itera cyangwa ingeri z’imigozi zitangiye gushibuka, ifumbire ishyirwa mu duferege baca iruhande rw’imirongo y’imigozi.
- Ku nsina: bashyira 125g za NPK 17.17.17 ku nsina imwe: ½ mu itera, ikindi gice gisigaye nyuma y’amezi 3). Ifumbire ishyirwa mu ruziga ruzengurutse insina.
- Ku mboga: zimaze gufata neza, bashyiramo 4kg kuri ari 1. Iyo fumbire igashyirwa mu gaferege kazengurutse urugemwe rw’imboga.
- Ku kawa: bashyiramo 200g za NPK 22.06.12+S mu bihe bibiri (1/2 m’Ugushyingo na 1/2Werurwe). Iyo fumbire bayizengurutsa igiti cy’ikawa.
- Ku cyayi: bashyiramo 60g za NPK 25.05.05 kuri buri rugemwe cyangwa igiti; ishyirwa mu kaziga kazengurutse igiti cyangwa urugemwe.
- Mu butaka busharira (hafi kimwe cya kabiri cy’ubutaka bwose bw’igihugu ), ku bihingwa byose, ni byiza kubanza gushyiramo 2,5T z’ishwagara Ca(OH)2 kuri HA; ikamaramo ibihembwe bine by’ihinga; cyangwa 3T za Travertine, ikamaramo imyaka itandatu (gukosora ubusharire bw’ubutaka). Travertine cyangwa Ishwagara bishyirwa mu murima hasigaye ibyumweru bibiri ngo batere imbuto; kandi ikwirakwizwa mu murima wose. Travertine ikagira akarusho ko kuba ihendutse (12-15F ku kilo ku ruganda, ishwagara ikagura 58-63F ku kilo) kandi ikamara igihe kirekire mu murima ugereranyije n’ishwagara.
Umusaruro uboneka iyo hakoreshejwe ifumbire mvaruganda (ibihingwa by’ingenzi)
Nk’uko bigaragara mu mbonerahamwe iri hejuru, ifumbire mvaruganda ituma umusaruro wiyongera cyane, ku buryo ushobora kwikuba inshuro nyinshi (2,3,4,5...) hakoreshejwe (ikoranabuhanga) imbuto z’indobanure, kandi mu butaka burwanyijeho isuri. Ibyo aribyo byose ifumbire mvaruganda iriyishyura kandi igasagurira umuhinzi inyungu igaragara.
Iyi nyandiko yakuwe mu gitabo cyitwa “Duhinge Kijyambere , agatabo ka 2” ko muri Kamena 2012, cya Minisiteri y’Ubuhinzi n’Ubworozi
Yanditswe na NIYIGABA Etienne (eniyigaba@yeanrwanda.org)


text:
Mu Rwanda abakora umwuga w’ubuhinzi bakunze guhura n’igihombo cyane cyane iyo imyaka bahinze yibasiwe n’indwara zitandukanye zirimo nka Kirabiranya yibasira urutoki, Kabore yibasira imyumbati n’izindi nka Nkongwa iherutse kwibasira ibigori.
Nubwo bimeze bityo ariko ubushakashatsi burakorwa ku buryo imbuto runaka ijya guhingwa izwi n’uburyo izera buzwi.
Bamwe mu bahinzi bavuga ko byaba byiza bagiye bamenyeshwa ibyavuye mu bushakashatsi bukorwa ku buhinzi kugira ngo bamenye uko bitwararika mu gihe bahinga ndetse n’amabwiriza bagomba gukurikiza bakaba bayazi.
Daniel Rukundo uhinga urutoki, imyumbati n’ibigori mu karere ka Huye, avuga ko haba ubwo ibihingwa bye byibasirwa n’indwara akagwa mu gihombo, bityo agasanga ibivuye mu bushakashatsi bibagezeho byagabanya izo ndwara.
Yagize ati “ Imyumbati iriho irabemba, ntabwo bazana imbuto nshyashya ihangana n’ubwo burwayi cyangwa ngo batugezeho imiti, reba nk’ubu insina zarwaye kirabiranya ariko nta muti wayo tuzi, mbese ubwo bushakashatsi bwabo nta kamaro na gake mbona bumfitiye mu gihe batabutugezaho twe abahinzi ngo tubukoreshe” .
Umuyobozi w’ubushakashatsi mu Kigo cy’Igihugu gishinzwe guteza imbere ubuhinzi n’ubworozi mu Rwanda (RAB), Patric Karangwa, avuga ko akazi k’abashakashatsi ari ugushyira hanze ibyo bakuye mu bushakashatsi, noneho izindi nzego zikabikoresha.
Karangwa ati “Ibihingwa tureba mu gihugu, ariya moko yose aba yaraciye mu kigo cy’ubushakashatsi; ibyo dukora birasohoka hanze rwose, wenda umuntu yakongera uko abisobanura no kurushaho kubimenyekanisha bikarushaho kwiyongera”.
Mu mezi ashize imyumbati yibasiwe n’indwara ya ‘kabore’, abahinzi bo mu bice by’amayaga mu Ntara y’Amajyepfo yafasha kubona amafaranga bagwa mu gihombo gikomeye.
Nyuma yaho abashakashatsi bagaragaje imbuto nshya ishobora guhanga n’iyo ndwara, itangira no gutuburwa, ariko abahinzi bavuga ko nanubu itarabageraho.


text:
Nyamagabe: Ikibazo cy’ishuri rya ESECOM mu nzira zo gukemuka
Nyuma y’aho ireme ry’uburezi mu ishuri ESECOM ritangiye gukemangwa ndetse Ikigega gifasha abacitse ku icumu rya Jenoside batishoboye FARG kigakurayo abanyeshuri cyateraga inkunga, kuri uyu wa 14 Mutarama2013 Ubuyobozi bw’Akarere ka Nyamagabe bwaganiriye n’Abahagarariye Itorero AEBR ari na bo ba nyir’iri shuri; hasuzumwa ibibazo birivugwamo hanashakwa imyanzuro yabyo.
Umuyobozi w’Akarere ka Nyamagabe Mugisha Philibert yadutangarije ko iri shuri ryashenywe n’ubuyobozi bubi bwabyaye ibibazo birimo (...)
Nyuma y’aho ireme ry’uburezi mu ishuri ESECOM ritangiye gukemangwa ndetse Ikigega gifasha abacitse ku icumu rya Jenoside batishoboye FARG kigakurayo abanyeshuri cyateraga inkunga, kuri uyu wa 14 Mutarama2013 Ubuyobozi bw’Akarere ka Nyamagabe bwaganiriye n’Abahagarariye Itorero AEBR ari na bo ba nyir’iri shuri; hasuzumwa ibibazo birivugwamo hanashakwa imyanzuro yabyo.
Umuyobozi w’Akarere ka Nyamagabe Mugisha Philibert yadutangarije ko iri shuri ryashenywe n’ubuyobozi bubi bwabyaye ibibazo birimo gucunga nabi umutungo w’ikigo, ibi na byo bbigira ingaruka ku mibereho y’abarimu n’abanyeshuri.
Impande zombi zimaze kwemeranya kuri ibi bibazo hafashwe imyanzuro irimo guhindura ubuyobozi bw’ishuri no kongera abarimu babifitiye ubushobozi, kuvugurura inyubako no gushyira mu mashuri ibikoresho bikenewe hagamijwe gutanga uburezi bufite ireme.
Abayobozi ba AEBR basabye ubuyobozi bw’Akarere ka Nyamagabe gukorera ubuvugizi iri shuri ku buryo abana baryigamo bajya barihirwa ikiguzi cy’uburezi n’ibikoresho bakenera, ndetse rigashyirwa mu mashuri yigenga afashwa na Leta mu rwego rwo kuritiza ingufu.
Ishuri rya ESECOM rifite amashami atatu ari yo Amateka, Ubukungu n’Ubumenyi bw’isi (HEG), Icyongereza, Igifaransa n’Ikinyarwanda (EFK), Amashanyarazi n’Ubwubatsi.
Nyuma y’aho FARG ikuriyeyo abanyeshuri 46 yarihiriraga mberegato y’uko umwaka w’amashuri wa 2013 utangira, ubu rifite 96 hatabariwemo abazatangira mu mwaka wa kane. Iri shuri rifite abarimu barindwi.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Mu Rwanda, abana 43 ku bana 100 bafite ibibazo bya bwaki bituruka ku kutabona indyo yuzuye. Ibi byatangajwe n’uhagarariye umuryango w’abibumbye wita ku bana, UNICEF, mu Rwanda, Madamu Bintu Keita, mu cyumweru gishize.
Umubare munini w’abana mu Rwanda bafite munsi y’umwaka umwe kugeza ku myaka itanu ni bo bazahajwe cyane n’ikibazo cy’imirire mibi. Indyo mbi yibasiye cyane abo bana biturutse ku kibazo cy’amapfa n’inzara byari byugarije uduce tumwe na tumwe tw’u Rwanda mu bihe byashize. Akarere k’u Bugesera ni ko kaza ku isonga mu kugira abana benshi bugarijwe n’imirire mibi.
Uretse ikibazo cy’amapfa, kubyara abana benshi mu muryango Nyarwanda kandi b’inkurikirane bitajyanye n’ubushobozi bw’ababyeyi, biri mu bituma abana barushaho kugarizwa n’imirire mibi.
Ijwi ry’Amerika ryasuye umwe mu babyeyi ufite abana bagaragaraho imirire mibi witwa Chantal utuye mu karere ka Nyarugenge i Kigali. Mu bana 6 afite, abana 2 muri bo, ari na bo bato muri bose, umwe afite amezi 8 undi umwaka n’amezi 9, bagaragaraho ibimenyetso bya bwaki iterwa n’imirire mibi.
Ijwi ry’Amerika ryabajije uwo mubyeyi wibana adafite umugabo uburyo ashobora kubonera abo bana indyo yuzuye, dore ko nta kazi kazwi akora. Chantal yadutangarije ko abarerera mu bukene afite k’uburyo akenshi abagaburira ubugari kuko ari bwo bugura make i Kigali, bikagira ingaruka ku bana bato baba bakeneye indyo yuzuye k’uburyo bibatera kuzingama.
Ubusanzwe abana bafite ibibazo by’imirire mibi bajyanywa mu bigo nderabuzima aho bagerageza kubabonera indyo yuzuye, ariko hari ababyeyi bamwe batabyitaho bavuga ko nta mwanya babibonera.
Akazi karacyari kenshi rero ku bajyanama b’ubuzima mu Rwanda mu gihe bigaragara ko umwana w’umunyarwanda atabasha gukura uko bigomba.


text:
“IYISHYAMBA” NI IGIKANGISHO, IYA RUBANDA NICYO GISUBIZO
Faustin Twagiramungu
Niga muri Canada muri za 1970, inshuti yanjye Ali Chenghizi, umunya-irani, igihe twari mu myigaragambyo mu muhanda witwa Sherbrooke i Montreal, twamagana Perezida Nixon wa USA, dusaba ko ahagarika intambara yagabwe n’igihugu cye ku gihugu cy’abakene cyitwa VIETNAM, nuko Ali arambwira ati AbanyaVietnam ni abagabo. Yambwiraga ibyo nanjye narinzi ati: bemeye gutanga ibitambo bitangira ingano aho kugira ngo babe abaja b’Abanyamerika. Yongeraho ati: natwe iwacu muri IRAN dufite intamabara itazwi yo kurwanya Abanyamerika. Ati tuzabarwanya mpaka tuvanyeho umugaragu wabo wishe ighugu cyacu ari we: Mohammad Reza Pahlavi, “SHAH d’IRAN”. Avuga yongereye ijwi ati: kandi azavaho, avanyweho na rubanda. Ati kandi n’AbanyaVietnam bazatsinda USA. Koko muri 1975 Vietnam itsinda Amerika, kandi ntako itari yaragize ikoreheje za bombe ziruta iza koreshejwe batsinda <Hitler mu ntambara y kabiri y’isi. Na Shah d’Iran avanwaho na rubanda muri 1979, IRAN ihinduka Republika ya Kiislam, CIA isubira muri Amerika yimyiza imoso.
Ntabutegetsi na bumwe kw’isi bushobora kunanira abanyagihugu iyo bashyize hamwe. Si ngombwa ko buri wese agira imbuda. Intambara yo kurwanya abanyagitugu ni kimwe n’iyo kurwanya abakoloni. Yego imbunda ni ngombwa, ariko icya ngombwa ni ubushake no gukomera ku murya (résistance). Yego, intambara ya rubanda nayo ikorwa n’imbuda zitari izi za Kalachinikov. Sizo kamara. Hari abari bazifite batsinzwe. Habaho n’imbunda z’umwihariko: ari nazo mbunda za mbere kw’isi, zikunda kugira intsinzi. Zigizwe n’IMBUNDA IMWE RUKUMBI ya RUTURA. Iyo mbunda si yindi ni RUBANDA.
Amasasu yayo aba ari make cyane: kwitegura (organisation), gutinyuka no kwemera kwitanga (gushira ubwoba), kutiheba(gukomera ku rugamba, gukomeza umurya), kwemera kuba igitambo ndetse no gutanga ibindi bitambo. Intambara nk’iyi n’intambara yo kwiha agaciro n’icyubahiro nka RUBANDA. Ni intamabara yo kwannga gukomeza “kwigira agatebo”, n’intambara ishingiye ku mateka, intabara yo guca ubutegetsi bwanze kwitwa ubwa AKAZU, buhitamo kuba ubwa AGATSIKO kagizwe n’abazobereye mu iyica-rubozo ry’abatemera kuba INGARUZWAMUHETO, no kuba ABAJA cyanga ABAHUTU b’ibikoresho bia ni ibyahozeho ku goma ya cyami; ingoma yatsinwze tariki ya 25 Nzeri 1961. Kwanga kuba abaja, kwanga kuba ingaruzwamuheto, kwanga kuba imbohe z’ubwoba, kwanga ubwami bwihishe muri Repuburika, nicyo cyadukiza kubaho nk’imbwa mu gihugu cyacu.
NI MUSHAKE UMURAGE W’AMAHORO N’UBUMWE
TUGOMBA GUPFIRA abazasigara. Tugomba GUSIGA UMURAGE W’AMAHORO N’UBUMWE MU BANYIGIHUGU. AMAJYAMBERE asa n’imurika-gurisha ryamazu agezweho no gukubura imihanda, mu gihe abazunguzayi bakubitwa bakicwa nk’inyamaswa kubera ko baduza umugi, kandi ntayo Leta ibaha ngo btunge abana babo, mu gihe abaturage batagira amazi yo kunywa bajya kuvoma, bakaribwa n’ingona z’umurato w’ibidukikije biruta rubanda! Bene ayo majyambere ashingiye ku minyago n’uburiganya mumibare, ngo ni ibyagezweho n’agatsiko kagizwe n”abakoloni b’ubwoko bushya” siyo dukeneye. Dukeneye amahoro, ubwigenge, no kubaho nta mpungenge, amajyambere akaza nyuma. Tugomba gusiga umurage ushingiye k’UMUBANO n’URUKUNDO mu bana b’uRWANDA. Kugira ngo imibereho yabo itazakomeza kuba uruhererrekane rwo kuba abaja, imbohe z’ubwoba n’ingaruzwamuheto zo gucundwa ayikoba n’abicanyi n’abajura, ubu babaye abagaragu bakuru b’ibihugu by’amahanga, byabagize IBYO BARI BYO.
Gutsindwa kwa rubanda ni: Guhorana mu marira n’amaganya, guhora dutakamba, no kubaho dusa n’impehe, no guhera mu ntambara y’amoko atakibaho, guhora mu ndirimbo zo kurwanya abicanyib’abahutu (ubu bamwe bayobotse ingoma iriho), ariko ntiturwanye abicanyi b’abatutsi babeshya ko bakiri Inkotanyi za Rwigema. Ubu, aba bameze nk’irorwe cyikuba kuruhu rw’inka yabawe kera, bakoze agatsiko ko kwica abahutu n’abatutsi ntakurobanura, babahora ibyabo cyango ko ngo batabakunda n’iiyoborere yabo. Abarokotse jenoside nibareke gukomeza kubeshya amahanga ko aribo biciwe bonyine. Ababivuga ni abanzi b’igihugu cy’uRwanda n’abanyarwanda muri rusange. Twese twariciwe, twicirwa n’Interahamwe (zari zarasesewemo n’Inkotanyi) ziyobowe n’abahutu, twicirwa n’Inkotanyi ziyobowe n’abatutsi bazombereye mubyo kwica mu cyayenge, kandi babyize uri Uganda, bazobereye mubyo kuyobya uburari no gukoresha ibinyamakuru n’abanyamahanga b’injiji, n’ abafite inyungu mubyo gukomeza gusennya Afurika.
NI MUREKE INZANGANO MUSHYIGIKIRE INTWARI
Ni musigeho guhembera inzangano, zigamije gukomeza gushyigikira politike y’agatsiko k’abidishyi. Abishwe n’ababisha b’impande zombi, bishwe nk’abenegihugu. Bazize amateka twagize mu gihugu cyacu, amateka yashingiye kubuja no kubwibone. Abishwe bose ni bibukwe, ntacyo dupfa nabo. Abo dufite icyo dupfa nabo ni ababishhe, barimo n’abarira ay’ingona, ubu bakoresha ibituro, bagira ngo bahabwe ibyubahiro n’amahanga, ko ngo bagize impuhwe zo kurokora abasigaye. Ibyo bashakaga si ukurokora abantu batanazi. Icyo bashakaga ni ubutegetsi. Barabufashe, baburobye mu nyanja y’amaraso, mu bihe byo kwiheba n’agahinda, bivanze n’ibyishimo bya bamwe, baririmbaga intsinzi.
Intambara ya rubanda si iyo ugutera imbabazi no kuririra abatagufitiye impuhwe. Intambara ntabwo ari ugutuza (ukicecekra), utegereje gukubitwa kw’itama no gatanga irisigaye, wibwira ko cyanga wizera ko ari byo biguha amahoro. Intambara ntabwo izakorwa n’abarira. Iza korwa n’abarira amarira agatemba ajya munda. Amagambo yuzuye ishavu, agahinda n’umubabaro bizamarwa n’ubtwari n’ubwitange bwa rubanda.
Ibi byose, si ibihimbano, biri m’ukuri kwa muntu. Bizashoborwa n’ubushake bwo gushyira mu gaciro, tukumvako ntacyaruta ubumwe buzira uburyarya. Niyo nzira yo kutugeza ku buyobozi buzira ubwibone, no ku mubano nyarwanda, umurage w’abasokuruza.
Hazatsinda abazashira ubwoba, nka Diane na Adeline Rwigara, ndetse na Ingabire Umuhoza, tutibagiwe na Kizito Mihigo. Erega biragaragaye ko mu bihe turimo, ubutwari ntibikiri umwihariko w’abagabo. Intambara turimo ntabwo ari yo kurwanira ubutegetsi, ni iyo gukunda igihugu no gukundana nk’abanyarwanda. Abari n’Abategarugori, ibyo gukunda ni kamere yabo. Nkuko bakunda abo bibarutse, ni impano bahawe n’UWITEKA. Ni abo gushyigikirwa.


text:
Uburenganzira bw'Umugore muri Islam n'Uruhare rwe mu Iterambere ry'umuryango
Igitsina gore gifite agaciro n'icyubahiro muri Islam, ndetse yagihaye uburenganzira bwose bukenewe mu mibereho ya buri munsi, ibyo bigaragara mu buryo bukurikira:
Uburenganzira bwo kubaho Islam yavanye igitsina gore ahantu habi cyane, Intumwa Muhamadi (Imana imuhe amahoro n'imigisha) ihishurirwa ubutumwa, yasanze mu isi hari imico mibi yo kwica abana b'abakobwa, abandi bakabahamba ari bazima, ibyo byaterwaga no kuba barabonaga ko kubyara umukobwa ari igisebo ku muryango, kuko uwamubyaraga yahitaga aba igicibwa mu bandi, ubwo agahitamo kumuhamba cyangwa kumugumana mu kimwaro atagera mu bandi, ibi Imana ibishimangira muri Qor'ani igira iti:
"Igihe umwe muri bo yahabwaga inkuru yo kubyara umukobwa, uburanga bwe bwahitaga bwijima akazinga umunya, agatangira kwihisha abantu kubera inkuru mbi yabwiwe, yibaza ati: "Ese amugumane ariko abe igicibwa kubera icyo gisebo, cyangwa amutabe mu gitaka nk'uko abandi babikora?". Abo bamenye ko ayo mategeko bashyizeho ari mabi ".
Qor'ani 16:58-59
Uku niko byari bimeze, kandi no muri ibi bihe hari aho bacyanga kubyara abana b'abakobwa, ndetse bavuka bakabica. Urugero: Mu Buhinde, ubu hari itegeko rihana bikomeye abaganga babwira ababyeyi igitsina batwite, kuko iyo bamenye ko ari umukobwa bahita bayikuramo uko yaba ingana kose, iryo tegeko ryashyizweho bimeze nabi cyane, kandi n'ubu biracyakorwa hamwe ni uko babihanirwa bihambaye, ariko barabica kubera za ruswa zihabwa abaganga kandi bahora babifungira benshi.
Islam ishimangira ko ibitsina byombi (gabo na gore), ari impano y'Imana kandi ibigena uko ishatse, bityo nta wihitiramo icyo azabyara, ahubwo buri wese agomba kwakira icyo yagenewe n'Imana kandi akacyishimira; Imana iragira iti:
"Imana niyo Nyir'ubwami bw'ibiri mu isi no mu ijuru, irema ibyo ishatse, iha uwo ishatse abakobwa, igaha uwo ishatse abahungu cyangwa ikabavangira abahungu n'abakobwa, ikanagira uwo ishatse ingumba, mukuri Imana niyo mumenyi kandi ishoboye byose".
Qor'ani 42:49-50
Islam rero, yaziririje iki gikorwa kibi cyo kwanga no kwica abakobwa, Imana iragira iti:
"Igihe (ku munsi w'imperuka) umukobwa wahambwe ari muzima, azabazwa ati: "wishwe uzira ikihe cyaha?".
Qor'ani 81:8-9
Intumwa y'Imana Muhamadi (Imana imuhe amahoro n'imigisha) yaravuze iti: "Imana yabujije kwica abana b'abakobwa"
Guhabwa uburere no kwigishwa Islam itegeka guha abana uburere bwiza no kubigisha muri rusange nta kuvangura ibitsina, ndetse ibyo kubyima umwana hashingiwe ku gitsina cye, biba ari amahugu akorewe, kandi guhuguza ni ikizira muri Islam, Intumwa y'Imana Muhamadi (Imana imuhe amahoro n'imigisha) iragira iti: "Mutinye Imana kandi mugire ubutabera hagati y'abana banyu"
Na none, Intumwa y'Imana Muhamadi (Imana imuhe amahoro n'imigisha) iragira iti: "Nta muIslam uzagira abakobwa babiri, akabagirira neza igihe bakiri kumwe, uretse ko bazaba impamvu yo kwinjira mu ijuru kuri we" Yakiriwe na IBNU MADJAH.
Intumwa y'Imana na none ikongera ikagira iti: "Uzaba afite abakobwa batatu cyangwa bashiki be batatu, cyangwa akagira abakobwa babiri cyangwa bashiki be babiri, akababanira neza, agatinya Imana mu burenganzira bwabo, azabona ijuru"
Naho ku birebana no kwigisha igitsina gore, idini ya Islam itegeka abayIslam gushaka ubumenyi ntakuvangura, nkuko Intumwa y'Imana yavuze igira iti: "Gushaka ubumenyi, ni itegeko kuri buri muIslam wese" Yakiriwe na IBNU MADAH
Na none intumwa y'Imana iragira iti: "Umuntu wese ufite umujakazi, akamwigisha, kandi akamwigisha neza, akamuha uburere kandi bwiza, maze akamuha ubwigenge ndetse akamurongora, uwo azabona ibihembo bibiri" Yakiriwe na BUKHARIY na MUSLIM
Iyi mvugo y'intumwa y'Imana, yahamagariraga abantu kwigisha abakobwa no kubitaho, kabone n'ubwo baba atari abana babo, byumvikana ko ari uwo wabyaye, byo bigomba kuba akarusho.
Mu zindi ngero zigaragaza ko igitsina gore kigomba kwiga no gusobanukirwa, ni uko umugore umwe yigeze kuza abwira intumwa y'Imana Muhamadi (Imana imuhe amahoro n'imigisha) ati: "Yewe ntumwa y'Imana, abagabo nibo bakunze kubona kubumenyi bwawe, none twebwe abagore, tugenere igihe tuzajya tuza utwigishe ku bumenyi Imana yakwigishije". Intumwa y'Imana irababwira iti: "Ngaho mujye mwishyira hamwe ku minsi iyi n'iyi maze mbigishe" Yakiriwe na Imam MUSLIM
Urundi rugero rugaragaza ko kwigisha igitsina gore ari itegeko, ni uko intumwa y'Imana Muhamadi (Imana imuhe amahoro n'imigisha) yahaye umugore witwa UMU SHIFAA inshingano zo kwigisha bamwe mu bagore be kwandika.
Gushaka ubumenyi ku gitsina gore no kuminuza, tubivana ku mugore w'intumwa y'Imana witwa AISHA (Imana imwishimire), uyu mugore yabaye ikirangirire mu bumenyi butandukanye, nk'uko byemezwa n'uwo abereye nyina wabo witwa URUWAT mwene ZUBERI, aho agira ati: "Sinigeze mbona undi muntu uzi ubumenyi bw'amategeko, ubuvuzi n'ibisigo kurusha AISHA Imana imwishimire".
Guhabwa icyubahiro Amateka agaragaza ko habayeho imico yo gusuzugura igitsina gore, ndetse abagore hamwe bafatuwaga nk'imitungo isuzuguritse, nta cyubahiro bahabwaga, ariko Islam yaje gushimangira ko ari abantu bakwiye kubahwa no kurindirwa icyubahiro cyabo, ndetse inagenera ibihano bihambaye uwasebya cyangwa akandarika umugore amwambura icyubahiro, Imana iragira iti:
"Babandi bashinja ubusambanyi abagore biyubashye, kandi ntibazane abahamya bane (4) bemeza icyo cyaha, mubakubite inkoni mirongo inani (80), kandi ntimuzemere ubuhamya bwabo kuko abo ni abangizi"
Qor'ani 24:4
Kuzungura abe bapfuye Hashize ibinyejana birenga cumi na bine (14), Islam ishimangiye ko igitsina gore gifite uburenganzira bwo kuzungura umutungo w'abapfuye mu muryango, nyamara amateka agaragaza ko mu mico y'abandi babayeho baheza igitsina gore igihe cyo kuzungura uwapfuye mu muryango, ibyo asize bikagabanywa ab'igitsina gabo, naho abakobwa bo ntibagire icyo babaha, bitwaje ko batajya ku rugamba kurwanira umuryango cyangwa igihugu igihe gitewe, ibyo kandi na nubu niko bimeze mu bihugu bimwe, ariko Islam yashimangiye ko igihe cyo kuzungura, abana b'ibitsina byombi bahabwa ukuri kwabo nta kuvangura, Imana iragira iti:
"Abana b'igitsina gabo bafite umugabane n'igeno mu mitungo yasizwe n'ababyeyi babo n'iyasizwe n'aba hafi mu miryango, kandi abana b'igitsina gore nabo bafite umugabane n'igeno mu mitungo yasizwe n'ababyeyi babo n'iyasizwe n'aba hafi mu miryango, iryo geno bagomba kurihabwa, uwo mutungo waba mukeya cyangwa mwinshi, kandi ni ngombwa ko igeno ryabo barihabwa".
Qor'ani 4:7
Guhitamo uwo bazabana Amateka agaragaza ko hari hamwe umukobwa cyangwa umugore atagiraga uburenganzira bwo guhitamo umugabo bazashakana, kuburyo yahatirwaga kubana n'uwo adashaka, ndetse rimwe na rimwe akabihatirwa atanamuzi, ataranamubona ahubwo akabona bamumushyiriye gusa, nta mahitamo n'uruhare rwe rubayeho, ariko Islam yo yashimangiye uburenganzira bw'igitsina gore bwo guhitamo uwo bazashakana, ahabwa ububasha bwo kumwemera no kumwanga, ndetse Islam inabuza ababyeyi n'abahagarariye abakobwa kubashyingira ku gahato no kubabuza gushakana n'abo bashimye mu gihe nta mpamvu yemewe n'idini bashingiyeho, Imana iragira iti:
"Ntimuzababuze kurongorwa n'abagabo babo igihe bashimanye"
Qor'ani 2:232
Intumwa y'Imana Muhamadi (Imana imuhe amahoro n'imigisha) iragira iti: "Umukobwa ntagashyingirwe atatswe uburenganzira".
Ahandi umugore yafatuwaga nk'imitungo isanzwe, ku buryo iyo umugabo we yapfaga abavandimwe be bamuzunguraga mu mitungo bagabana , agahabwa umwe muri bo nta mahitamo, ibyo rero Islam yaje kubibuza no kubiziririza bidasubirwaho, nk'uko bigaragazwa n'amagambo y'Imana muri Qor'ani aho igira iti:
"Yemwe abemeye ntimwemerewe kuzungura abagore ku gahato..".
Qor'ani 4 :19
Uburenganzira bw'Umugore nyuma yo kurongorwa
Ibyo twavuze haruguru, ni uburenganzira bw'igitsina gore muri rusange, by'umwihariko mu gihe akiri mu rugo rw'ababyeyi be, cyangwa abandi bamurera. Ariko nk'uko bizwi, igihe kiragera, akava mu rugo yakuriyemo, akimukira mu bundi buzima bwo gushaka umugabo.
Islam rero, kubera uburyo yitaye ku mugore n'uburenganzira bwe, ntiyamwibagiwe muri ubu buzima, ahubwo yateganyije amategeko arengera uburenganzira bwe, iha umugabo umushatse inshingano agomba kumwuzuriza, atabikora akaba asuzuguye amategeko y'Imana kandi akazabihanirwa. Muri ubwo burenganzira, twavuga: Inkwano Islam ishimangira uburenganzira bw'inkwano ku mugore, kandi ikabuza umugabo we kuzifataho no kuzikoresha atabimuhereye uburenganzira. Imana iragira iti:
"Muhe abagore inkwano zabo z'itegeko, nibaramuka bagize icyo babaha murizo k'ubushake bwabo, muzakirye nta kibazo"
Qor'ani 4:4
Kubanirwa neza Islam itegeka umugabo kubanira umugore we neza, kumukunda, kumwubaha no kumwihanganira aho yacitswe nk'umuntu. Imana iragira iti:
"Mubanire abagore banyu neza, nimugira icyo mubagayaho, muzihangane kuko hari igihe mushobora kwanga ikintu, nyuma Imana ikagishyiramo ibyiza byinshi".
Qor'ani 4:19
Intumwa y'Imana Muhamadi (Imana imuhe amahoro n'imigisha) iravuga iti: "Umwemera Mana ntazange umugore we, ahubwo nagira icyo amugayaho, ajye yibuka ko hari ibindi amushimaho"
Na none intumwa y'Imana iti: "Umwiza kubarusha, ni ubanira neza abantu be". Yakiriwe na TIRMIDHIY na IBNU MADJAH
Guhahirwa Islam itegeka umugabo guhahira umugore we amuha ibikenewe mu buzima byose, twavuga: amafunguro, imyambaro, icumbi, kumuvuza igihe arwaye n'ibindi Imana iragira iti:
"Se w'umwana ategetswe kugaburira abagore be no kubambika bigendanye n'ubushobozi"
Qor'ani 2:233
Na none Imana iti:
"Muhe abagore banyu amacumbi namwe mutuyemo, bigendanye n'ubushobozi mufite kandi ntimuzababangamire"
Qor'ani 65:6
Ibi byose bigomba kugendana n'ubushobozi bw'umugabo, bisobanuye ko iyo yishoboye agomba guhahira urugo rwe neza, nk'uko Imana ibitegeka ivuga iti:
"Umukire ajye ahahira abe bigendanye n'ubukire bwe, ariko uwo Imana yagabanyirije amafunguro, ajye ahaha nk'uko ubushobozi bwe bungana, kuko Imana ntibaza umuntu ibyo itamuhaye".
Qor'ani 65:7


text:
KU WA MBERE
ISOMO RYA MBERE
Isomo ryo mu ibaruwa yandikiwe Abahebureyi (Heb 9, 15.24-28)
Bavandimwe, 15Kristu yabaye ishingiro ry’Isezerano rishya, kuko yapfiriye gukiza ibicumuro by’abari bakigengwa n’Isezerano rya mbere, kandi ngo abatowe bazahabwe umurage w’iteka wabasezeranijwe. 24Koko Kristu ntiyinjiye mu ngoro yubatswe n’abantu yacaga amarenga y’Ingoro y’ukuri, ahubwo yatashye mu Ijuru ubwaryo, kugira ngo aduhagararire ubu ngubu imbere y’Imana. 25Kandi ntiyagombaga kwitamba ubwe incuro nyinshi, nk’uko umuherezabitambo mukuru yinjiranaga buri mwaka ahatagatifu rwose amaraso atari aye. 26Iyo biba ibyo, Kristu aba yaragombye kubabara incuro nyinshi kuva isi ikiremwa. Mu by’ukuri yahingutse rimwe rizima, ibihe byuzurijwe, kugira ngo icyaha agihanagurishe igitambo cye. 27Nk’uko kandi umuntu wese yagenewe gupfa rimwe rizima, nyuma agacirwa urubanza, 28ni na ko Kristu yatuwe ho igitambo rimwe rizima kugira ngo avaneho ibyaha by’abantu batabarika, nyuma akazaza ubwa kabiri bitagifite amahuriro n’icyaha, azaniye uburokorwe abamutegereJe bose.
ZABURI (Zab 98 (97),1, 2-3ab, 3cd-4, 5-6)
Inyik/ Nimuririmbire Uhoraho indirimbo nshya
kuko yakoze ibintu by’ agatangaza!
Nimuririmbire Uhoraho indirimbo nshya,
kuko yakoze ibintu by’agatangaza
Indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
Agirira inzu ya Israheli.
Imipaka yose y’isi,
yabonye ugutsinda kw’Imana yacu.
Nimusingize Uhoraho ku isi hose,
Nimuvuze impundu kandi muririmbe.
Nimucurangire Uhoraho ku nanga,
Ku nanga no mu majwi y’indirimbo;
Mu karumbeti no mu ijwi ry’impanda,
nimusingize Umwami, Uhoraho.
IBANGONDIRIMBO RIBANZIRIZA IVANJILI (2Tim 1, 10)
Alleluya Alleluya.
Yezu Kristu, Umukiza wacu yatsinze urupfu,
maze atangaza ubugingo abigirishije Inkuru Nziza.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 3, 22-30)
Muri icyo gihe, 22abigishamategeko bari bavuye i Yeruzalemu baravugaga ngo«Yahanzweho na Belizebuli !», kandi ngo «Umutware wa roho mbi ni we yirukanisha roho mbi!» 23Nuko (Yezu) abakoranyiriza iruhande rwe, ababwirira mu migani ati «Sekibi yabasha ate kwiyirukana? 24lngoma yibyayemo amahari ntishobora gukomera. 25N’umuryango wabyaye amahari, na wo ntushobora gukomera. 26Niba rero Sekibi yirwanya akicamo ibice, ntaba agikomeye, ake kaba kashobotse! 27Kandi nta muntu ushobora kwinjira mu nzu y’umunyamaboko ngo asahure ibintu bye, atabanje kuboha uwo munyamaboko, hanyuma ngo abone uko asahura inzu ye. 28Ndababwira ukuri, abana b’abantu bazakizwa ibyaha byose bakoze, ndetse n’ibitutsi batutse Imana. 29Nyamara uzaba yaratutse Roho Mutagatifu, nta bwo azagirirwa imbabazi bibaho; ahubwo azashinjwa igicumuro cye iteka.» 30Yezu yababwiye ibyo abitewe n’uko bavugaga ngo «Yahanzweho na roho mbi.»


text:
No mu nkengero z’Umujyi wa Kigali mu Karere ka Gasabo hari kugenda hagera ibikorwaremezo ku bufatanye n’abikorera, abaturage babona ko nabo bazabyungukiramo nk’abakoreraga mu masoko atubakiye.
Isoko ryo ku Mulindi mu Kagari ka Cyaruzinge, Umurenge wa Ndera, ryiganjemo imyenda, inkweto, imyaka myinshi y’imboga n’imbuto, abarikoreramo bategereje ko nabo bazabona ibibanza mu rishya ry’abikorera bari kuhazamura.
Nyiranduhuye Bonifirida, umwe bacuruzi b’imyenda ku Mulindi, yagaragarije Izuba Rirashe ko nubwo bataramenya uko abacuruzi bazimuka mu gishanga, agaragaza ko ibikorwaremezo biri kuza ari iby’agaciro gakomeye ugereranyije n’aho bakorera ubu banyagirwa.
Yagize ati“Nta kigenda nawe urabibona ko iri turimo muri shitingi ritajyanye n’iterambere , n’abakiriya ntibisanzura kwinjiramo. Ibintu biranyagirwa, bikagwa hasi, niba Akarere gakorana n’abashoramari byafasha abacuruzi bagakorera ahantu hafite umucyo.”
Yakomeje agaragaza ko ashima iterambere riri kwihuta mu Karere, akabona nabo bagomba kwihuta bakava mu gishanga.
Yagize ati“Nk’imihanda ahantu haratunganye hameze neza, ariko nk’iri soko urabona ko twabihomberagamo, biranyagirwa tukabitahana. Ubicuruza kuri makeya ntugire inyungu ubonamo ifatika.”
Nubwo abikorera bari kubaka isoko rya kijyambere ku Mulindi, batashatse kugira byinshi batangaza, bijeje Izuba Rirashe ko nk’abikorera biteguye kwakira abacuruzi bacuruzaga banyagirwa mu gishanga. Bizeza ko byibuze muri Mutarama 2017 rizaba ryuzuye.
Hagati aho ariko, abacuruzi ntibaramenya neza uko ibiciro by’ubukode bizaba bihagaze, kuko isoko rindi riciriritse bari bubakiwe ryaje guhagarara. Aha ubuyobozi bw’isoko bwizeza ko no muri iri rigezweho abacuruzi bazabasha kuhakorera.
Umuyobozi w’isoko rya Mulindi rikoreraga mu gishanga, Ndayisenga Fravien, yakomeje asobanurira iki kinyamakuru ko ku bufatanye n’Akarere, hagiye habaho inama zitandukanye kandi nabo hari uburyo bari kugenda bitegura kuhimuka.
Yagize ati“Iyo koperative twagiranye inama n’akarere ndetse n’abashoramari bari kubaka ririya rya kijyambere, badusaba kwandika amabaruwa dusabira abacuruzi bacu, ayo mabaruwa twarayanditse.”
Akomeza avuga ko kuva Akarere nako gashyigikiye ko aba baturage bava mu gishanga, byanze bikunze abashoramari ntibazananiza abacuruzi.
Uretese ku Mulindi, mu Karere ka Gasabo hagiye hubakwa udusoko tw’abacururizaga imboga n’imbuto ku dutaro, bose banezezwa n’uko leta ibatekerezaho.
Si abacuruzi gusa bishimira ibikorwaremezo bigezweho by’amasoko, byaba ibyubatswe ku nkunga ya leta cyangwa abikorera.
Umubyeyi Germaine, twasanze ahahira mu gasoko k’imboga n’imbuto kubatse Kimironko, yagize ati “Ntabwo agaciro kahawe gusa aba bacururizaga ku dutaro gusa, natwe leta yaduhaye agaciro. Iyo nje guhahira hano ntabwo mba numva binteteye ikimwaro nk’iyo kera nunamaga ku bacururiza hasi, kandi twitwa ngo turi abasirimu i Kigali.”
Aba bacuruzi ariko basaba leta guhora begera abshoramari bakanagirana amasezerano arengera umuturage, kuko mu gihe isoko ryubatswe n’abashoramari bashobora kwifuza amafaranga menshi y’ubukode, ugasanga abacuruzi bamwe barananiwe, kandi aricyo cyari kimutunze, akeneye no kugikorera ahasa neza.
Byose babitwerera imiyobore myiza
Kubona ibyo bikorwaremezo bya kijyambere, banabishakira igisobanuro ku buyobozi igihugu gifite, bunatuma abashoramari bisanzura mu kazi.
Umubyeyi waguraga inyanya ati “None se nkatwe niba tuza guhahira hano mu gishanga, ejo cyangwa ejobundi nanjye ngahahira muri etaje, si iterambere. Imana yaduhaye ubuyobozi bwiza bwita ku baturage, n’abo bashoramari baba abanyarwanda cyangwa abanyamahanga bakishimira kuhakorera. Niko nabivuga nk’umuturage.”
Abihuza ni uku kwezi ku imiyoborere myiza, Uzamukunda yakomeje avuga ko gushakirwa aho bahahira hagezweho na byo byaba ari ikimenyetso cy’imiyoborere myiza, kuko ubuyobozi bw’Akarere bwaba bwarumvise ugutaka kwabo aho banyagirwaga mu mashitingi.
Amazi agiye aretse mu isoko (Ifoto/Mathias H.)


text:
Abizera Imana baravuga ngo “urugo rwiza umuntu aruhabwa n’Imana”, ni nayo mpamvu umuntu aba agomba kubanza gufata igihe agasengera urugo rwe ndetse akabanza kwitonda mbere yo gufata icyemezo cyo gushinga urugo.
.Kuki ingo z’ubu ziri gusenyuka umufururizo ?
.Ni iki kihishe inyuma y’isenyuka ry’ingo z’ubu ?
.Ese urukundo rwararangiye akaba ariyo mpamvu ingo z’ubu zisenyuka ku bwinshi?
.Gukurikira ubutunzi biri mu bituma ingo zisenyuka
.Ubusambanyi ni kimwe mu biri gusenya ingo z’ubu
.Guhubukira gushinga urugo mutaziranyi neza bituma rusenyuka
Kuri ubu ntibigitangaje kubona abashakanye nyuma y’ukwezi bakoze ubukwe, ukumva ngo barashaka gatanya.
Dore zimwe mu mpamvu ziri gutera iki kibazo.
1.Kutamenyana bihagije : iyi ngingo iri mu ngingo zituma urugo rutaramba kuko usanga abantu benshi bakora ikosa ryo gushakana batabanje gufata igihe kinini ngo biganeho.
Nk’uko bisanzwe muri kamere y’umuntu usanga aba afite ingeso zitandukanye yaba nziza cyangwa mbi bikanagorana cyane kugira ngo undi muntu ahite azivumbura ; iyo bigeze mu rukundo ho biba ibindi bindi kuko umuntu agerageza guhisha uwo bakundana ingeso ze mbi kuko aba azi ko byahita bimusenyera urukundo mu buryo bwihuse.
Amarangamutima ashobora gutuma umuntu afata icyemezo gihubutse cyo gushinga urugo ariko ugasanga uwo agiye kurushingana nawe atabanje kumumenya bihagije, ugasanga wenda yamushimiye nk’ uburanga cyangwa amafaranga, ariko wakwitegereza ukabona ntiyafashe umwanya ngo arebe ku zindi ndangagaciro ziramba kandi zifite uruhare runini mu kubaka urukundo rurambye nk’ imico, kwihangana, guca bugufi, ubwenge, umuco, uburere n’ ibindi.
Mu bazungu ho usanga atari uko bimeze kuko mbere yo gukora ubukwe usanga umusore n’ inkumi babanza kubana mbere yo gufata icyemezo cyo gukora ubukwe maze bagafata icyemezo cyo gukora ubukwe babanje kumenyana bihagije ku buryo umwe aba yagerageje kumenya imico ya mugenzi we ; bigatuma adafata icyemezo huti huti.
Iyo umuntu agiye kubana n’undi batabanje kwigana ho bihagije, iyo bageze mu rugo, umwe ahita atangira kuvumbura imico mibi ya mugenzi atari yarigeze amenya mbere, bikaba bitangiye kubyara amakimbirane gutyo, mu rugo rwabo hagahoramo umwiryane.
Ingero :
– Har’ igihe umugabo aba yaraguhishe ko anywa itabi n’inzoga
– Har’ igihe umugabo aba yaraguhishe ko afite umwana mu gasozi
– Har’ igihe umugabo aba yaraguhishe ko yigeze gufungwa
– Hari igihe umugore aba yaraguhishe ko yigeze gukuramo inda
– Har’ igihe umugore aba yaraguhishe ko yigeze gufatwa kungufu
– Harigihe umugore aba yaraguhishe ko nawe anywa inzoga
– Har’igihe umugore aba yarakubeshye ko ari isugi
Iyo umaze kumenya ko hari bimwe umufasha wawe yaguhishe, bituma mutangira kugirana imibanire itari myiza kandi bigatuma umutakariza icyizere.
- Gukurikira ubutunzi : ubutunzi ni kimwe mu bintu abantu bamwe na bamwe bakurikira kuri bagenzi babo bigatuma biyemeza gushinga urugo bakurikiye ibyo umuhungu cyangwa umukobwa atunze cyangwa bakurikiye amikoro y’umuryango wumwe muri bo.
Abakobwa cyane cyane ni bo bakunda gutekereza ku butunzi bw’umusore ntibite kureba izindi ngeso uwo musore afite ahubwo bagakurikira amafaranga atunze.
Hari abakobwa baba basanzwe bari mu rukundo kandi abo bakundana nabo babakunda bihagije ariko babona abandi basore bafite ifaranga, bigatuma batandukana n’abo bakundanaga ahubwo bagakurikira ifaranga.
Si abakobwa gusa kuko hari n’abasore bafite izo ngeso bagashaka umukobwa babanje kureba umuryango aturukamo cyangwa akazi akora maze ntibite ku ngeso mbi cyangwa nziza umukobwa yarasanzwe afite.
Nyamara n’ubwo abantu benshi bakunda kwibanda ku mitungo usanga urugo rwabo ruba rudashingiye ku rukundo, ahubwo rwubakiye ku ifaranga.
Urugo nk’uru rero ntiruramba kuko usanga uwakurikiye amikoro ahora buri gihe afite irari ridashira ry’amafaranga ugasanga urugo rwabo ntamahoro arurangwamo kuko hari umwe uba yarimakaje amafaranga.
- Gusambana n’ abantu banyuranye : kuryamana n’abantu batandukanye bishobora kukubera imbarutso yo gusenya urugo rwawe kuko iyo waryamanye n’abantu batandukanye biragorana kuba wazanyurwa n’ uwo mwashakanye kuko banabiciyemo umugani bati uwakirigiswe na benshi ntajya amenya uwamusekeje.
Hari igihe uwo mwashaka aba adafite ubunararibonye bwo gukora imibonano mpuzabitsina nk’ubwo bamwe mubo mwaryamanye bafite, bigatuma wumva ko umufasha wawe atakuryoheye ahubwo bikagutera gusubiza amaso inyuma ukibuka uwigeze kugushimisha bihagije mu buriri maze bigatuma ushobora guca umufasha wawe inyuma nyamara utafashe umwanya wo kuganira nawe ngo umubwire uburyo ashobora gukoresha akajya agushimisha bihagije.
Ariko iyo utajarajaye n’ uwo mwashakanye akab’atarajarajaye, ibyo mukoze mwese muba mwumva bibanogeye maze mukazajya mugenda mwunguka utundi dushya kandi buri wese ako yungutse akagasangiza mu genzi we mukibanira mu mahoro.
Gukora imibonano mpuzabitsina incuro nyinshi s’ishema kuko ubawica ahazaza hawe bikazakugora kunyurwa n’umufasha wawe kuko uba warabaye imbata y’ubusambanyi.
Gusa ntibivuze ko n’ uwijanditse cyane mu busambanyi atavamo umufasha mwiza, ahubwo ikiba gikenewe n’ ukujya gushaka wabanje gufata umwanya uhagije ukiga kuwo mugiye kurushinga kandi mwamara kubana mukajya muganira ku byo mwumva bikwiye guhinduka kugira ngo musigasire umubano wanyu.
Source:umuryango.rw


text:
SINZONGERA GUKUNDA
.
Episode 8……………….
.
Writer: topsam
.
Duherukana Jacob ambwira icyo we na Ariana bapfuye.
.
Yarakomeje ati:
Jacob: Ariana twahuriye ku ishuri abahungu benshi bamwirukagaho nanjye ndimo, nakurikiye ubwiza , mwirukaho nkajya muha amafaranga yose ashaka kugirango dukundane, nari indi mu amarushanwa n’abandi n’abandi banyeshuri benshi, nakoraga ibishoboka ngo hatagira uzamuntanga , yaje kunyemerera urukundo ndamuharara, nifuzaga ko couple yamenyekana mu ikigo, nubwo umunyeshuri ntamafaranga aba afite, njye nibaga murugo amafaranga nkamujyana canteen buri munsi,,, namujyanaga mutubari , twaryamanye inshuro 2, amakosa yose nakoraga niwe wantinyuraga… Amafaranga yanjye yabaye make kuri we atangira kunyicaho, agakora ibintu bimbabaza kugirango mucikeho, akazajya anyivumburaho, namukoraho nk’ibisanzwe akanyiyama,, namufataga kenshi arikumwe n’abandi nkihangana kuko namukundaga.
Nageze aho kwihangana birananira namubajije impamvu ambabaza ahita antuka arambwira ngo niba ambabaza nimureke nshake utambabaza ngo we niko ateye, yaransuzuguye bihagije… Kubera umujinya nkazajya na njye mubuza amahoro ngo ndebe ko wenda yangarukira , ariko byaranze, nawe nagukoraga biriya kubera ntashakaga ko ukundana na kariya gasimba.. Topsam umbabarire na njye urumvako Ariana yambabaje
.
Jacob yambwiye byinshi Ariana yamukoze kandi bibabaje, mbega Ariana! Noneho nahise mwikuramo burundu.
Na Alex siyari akiri inshuti yanjye kuko nawe yashyigikiye Ariana.
.
Namaze amezi menshi naribagiwe uko gukunda bimera, kuko nt’amahirwe narinarabigiriyemo , numvaga mfite amahoro kuko ntamuntu untesha umutwe narimfite…
Njye na Mucyo twakoreye amafaranga menshi , amwe tukayaha ababyeyi, ayandi tukayabika kuri bank..
Umwaka washize tumeze neza agafaranga gahari
.
Mucyo yampaye igitekerezo
.
Mucyo: ko wabuze amahirwe yo gukomeza muri kaminuza , wagiye muri private ukiga kaminuza wiyishyurira
Njye: Ngiye kubyigaho nshobora gutangira umwaka utaha, kandi urakoze
.
Iyo minsi nari no-love
Ariana nakurikiranaga amakuru ye , jacob yarayampaga ,ntakintu ariana yahindutseho, yari akirikumwe na alex , alex yari afite amafaranga menshi nicyo Ariana yamukundiraga.
Ariana yigaga muwa 6 secondaire. Nawe yashoje kwiga uwo mwaka
.
Icyantangazaga ni uko ibihe byiza twagiranye ntabyibagiwe, hari igihe nisangaga ndimo kwivugisha nsubira mubyo twaciyemo… Ariko nakwibuka uburyo yanyihakanye nkaho atigeze amenya , nkumva agahinda karagarutse, amafotoye narimfite nayabitse kure kugirango ntazajya nyareba, ayo nari mfite muri 4ne twifotoje ndayasiba… Nari. Nifitiye amahoro bihagije njye na murumuna wanjye mucyo abantu baradukundaga kuko twaritondaga, ntabwo twagiraga akavuyo.
.
Mukwacyenda kuwundi mwaka nagiye kwiyandikisha muri kaminuza… Mucyo namusigiye ibyanjye byose.
Nanjye njya kwiga kuko byari ngombwa… Nashatse ghetto yo kubamo ahantu mu igipangu kibamo umu mama n’umu papa , bagiraga abakobwa 2 bigaga internal , na abahungu babiri bakuru bashatse abagore..
Nabaga muri ghetto njyenyine abo bakobwa biberaga ku ishuri. nirirwanaga irungu igihe ntagiye kwiga… Gufatisha ubuzima bwa kaminuza byarangoye kuko nari ntarabona inshuti twazajya tuganira.
Nyuma y’iminsi mike nagiye mpura n’abo twiganye secondary , nabandi bo duturanye caritier
Nakundaga kwiyicarira njyenyine munsi y’ibiti biteye mu ikibuga cy’aho twigiraga mfiye headphones mumatwi numva umuziki… Nakundaga gukina umupira w’amaguru(football) nkitozanya nabandi biga kuri iyo kaminuza. Mubo twakinanaga Umutype bita Brian niwe twabyumvaga kimwe kuko twari twariganyeho secondary anyiga inyuma…
Niwe twakundaga kugendana cyane… Umunsi umwe
Nagiye kubona mbona Ariana mu ikigo agendana n’abandi bakobwa, mbajije neza nsanga nawe yiga kuri iyo kaminuza.. Numvise bigiye kuzajya bimbabaza kumubona burimunsi, ancaho buri munsi
.
We sinari inziko yambonye… Bigeze ninjoro ngiye kuryama mbona yohereje sms ngo: bite topsam, twari tumaze igihe kinini tutavugana, nakubonye uyu munsi wicaye ahantu. .. Good night
.
Nibajije impamvu anyandikiye, gusa sinabiha agaciro… Nariryamiye mbyuka njya gufata isomo rya saa yine… Rishoje njye na Brian turasohoka duca ku umukobwa mwiza araduhagarika aratubwira ngo yitwa joy mutesi, natwe twaramwibwiye , aravuga ngo arashaka ko tuvugana njye. Yanjyanye hirya arambwira ngo aranzi numva ndatunguwe
.
Joy: wari uziko nkuzi?
Njye: oya , unzi he?
Joy: nturanye na ababyeyi bawe, najyaga nkubona waje kubasura
Njye: uravugisha ukuri?
Joy: nukuri, mucyo se ameze ate?
Njye: araho, ubwo uzi mucyo ndemeye nanjye uranzi
Joy: ndishimye kuko mbonye umuntu inzi
Njye: nibyiza nanjye ko tumenyanye…
Joy: ngaho tugende nkwereke aho mba ,uzajye unsura
Njye: ntabwo ari kure?
Joy: nihafi
.
Twagiye twiganirira agiye kunyereka aho aba, nawe yari aje gutangira muwa mbere… Twinjiye mu igipangu yabagamo anyinjiza mu inzi , ndicara… Arambwira ngo reka ahamagare undi mukobwa babana aze ansuhuze… Yarasohotse ntungurwa n’uwo mukobwa aje kunyereka.
.
Joy: topsam, nguyu bamwita Ariana niwe tubana hano, twahuriye hano , dukodesha inzu imwe… Ntabwo twari tuziranye…
.
Nkimubona nahise nikanga na Ariana ahita yikanga, joy yatunguwe n’uko twahise duhinduka…
.
Episode 9
Loading…………..


text:
“ Ariko mwebwe ntimuri aba kamere, ahubwo muri ab’Umwuka niba Umwuka w’Imana aba muri mwe. Ariko umuntu wese utagira Umwuka wa Kristo ntaba ari uwe” - Abaroma 8:9 Umuntu umaze kwakira Yesu nk’umwami n’umukiza, ahindurirwa imibereho, ntabe agitwarwa na kamere. Umwuka wera yinjira mu buzima bwe akabuyobora “umuntu wese agahabwa ikimwerekanaho Umwuka kugira ngo bose bafashwe” - 1Abakorinto 12: 7
Niba ujya wibaza niba koko Yesu Kristo na Mwuka Wera batuye muri wowe, ukaba ufite gushidikanya hari ikizabikubwira:
1.Kwera imbuto z’Umwuka Wera zirimo : urukundo n’ibyishimo n’amahoro, no kwihangana no kugira neza, n’ingeso nziza no gukiranuka, no kugwa neza no kwirinda. Abagalatiya 5:22
2.Kurwanirirwa n’Umwuka mu bibazo byose uhura na byo “Uko ni ko n’Umwuka adufasha mu ntege nke zacu kuko tutazi uko dukwiriye gusenga, ariko Umwuka ubwe ni we udusabira aniha iminiho itavugwa,.kandi Irondora imitima izi ibyo Umwuka atekereza, kuko Umwuka asabira abera nk’uko Imana ishaka” Abaroma 8:26-27
3.Kwiyumvamo imbaraga zo gukorera Imana no kumwira ubushake bwa yo “Icyakora muzahabwa imbaraga Umwuka Wera nabamanukira, kandi muzaba abagabo bo kumpamya i Yerusalemu n’i Yudaya yose n’i Samariya, no kugeza ku mpera y’isi”- Ibyakozwe n’Intumwa 1:8
4.Kuba umwe mu bagira uruhare mu mugambi w’Imana wo kubaka itorero rya yo “kugira ngo abera batunganirizwe rwose gukora umurimo wo kugabura iby’Imana no gukomeza umubiri wa Kristo, kugeza ubwo twese tuzasohora kugira ubumwe bwo kwizera no kumenya Umwana w’Imana, kandi kugeza ubwo tuzasohora kuba abantu bashyitse bageze ku rugero rushyitse rw’igihagararo cya Kristo” Abefeso 4:12-13.
Bibiliya kandi igaragaza ko abayoborwa n’umwuka w’Imana bose ari bo bana b’Imana (Abaroma 8:14). Niba uru umukristo, ufitanye isano rishya n’Imana kuko uri umwana wayo nay o ikaba Data. Ibi ni byo bituma abamenye Imana batakigendera mu bwoba nk’imbata z’ibyaha, ahubwo bahora bafite umudendezo w’abana b’Imana , bafite umurage ku bwami bwo mu ijuru. “Kandi ubwo turi abana bayo turi n’abaragwa, ndetse turi abaragwa b’Imana, turi abaraganwa na Kristo niba tubabarana na we ngo duhanwe ubwiza na we” Abaroma 8:17


text:
Uko umuziki nyarwand ugenda ukura ni ko hagenda havuka abahanzi bashya bumvikanisha ko bafite impano zikomeye mu muziki.
Gusa kugera kure kuri bamwe bihora mu nzozi, kubwo kutamenyera neza ikibuga, n’izindi nzitizi.
Producer David utunganyiriza umuziki muri Future Records, i Remera, hari inama agira abahanzi bakizamuka, avuga ko zabafasha kubyaza umusaruro impano yabo, ndetse bakaba bashobora no kwambutsa umuziki nyarwanda imbibe.
Izo nama ni izi zikurikira, n’uko Producer David azisobanura:
1. Kugira ikinyabupfura mu muziki
Ikintu cya mbere umuhanzi uzamuka yagombye kwitaho ni ikinyabupfura. Ikinyabupfura kigufasha ibintu byinshi cyane, kigufasha kumenya icyerekezo cy’umuziki we, kikamufasha kumenya uwo azaba we; mbese nicyo kintu cya mbere.
2. Gukuza impano ye
Impano ubundi abahanga bavuga ko impano igereranywa n’imitsi y’umuntu. Nk’uko ukora imyitozo ukaba ushobora guhindura umubiri, n’ijwi uhora urikorera imyitozo. Rero umuhanzi uzamuka yagombye no kwita ku mpano ye, akayikuza.
3. Kugira umurongo uhamye
Buriya umuhanzi mushya mu muziki yagombye kuwuzamo afite umurongo ngenderwaho w’icyo ateganya kuwukoramo. Buriya dukora ibintu byiza ariko iyo udafite umurongo w’ibyo uzakora uba umeze nk’umuntu utazi iyo uri kujya. Ugomba rero kuba ufite icyerekezo kandi nacyo gihamye kugira ngo umuziki uwukore neza ubashe kukugeza ku byo uwifuzamo.
Producer David ariko yongeraho ko ‘Umwana atavuka ngo yuzure ingombyi’, ko nyuma yo kwita kuri ibi ngibi umuhanzi akwiye kwihangana agakora umuziki mwiza ataruhuka, agategereza ko igihe kigera agasarura.


text:
Hirya no hino ku isi abantu batari bake bakomeje guhagarika umutima nyuma y'amakuru atandukanye agenda avuga ko isi ngo yaba ishobora kurangira vuba aha. Hakaba haheruka ibihuha bisa nk'ibi byavugagako isi yagombaga kurangira ku italiki ya 21 Gicurasi, ejo bundi hashize. Hari n'indi taliki yakunze kuvugwaho byinshi, igaragara kuri kalendari y'aba Maya, ubwoko bwabayeho kera bw'abahinde bo muri Amerika y'epfo, abenshi bakekako ari ukurangira kw'isi, nkuko benshi bakunze kubihwihwisa ngo isi yagombaga kuzarangira taliki 21/12/2012.
Mu by'ukuri abahanga berekanye ko iyi taliki kuri iriya kalendari itavugaga kurangira kw'isi, ahubwo ko ariho kwandika nyine no kubara iminsi n'imyaka kwa buriya bwoko ariho babihagarikiye, kubera impamvu itazwi.
Hamanutse gusohorwa ibyavuye mu bundi bushakashatsi bwakozwe n'abavandimwe Böhm bazobereye mu by'ubumenyi bw'ikirere bo mu gihugu cy'ubudage, aho batangaza ko ibarurishamibare ryagaragaje ko n'iyo kurangira kw'isi kw'iriya kalendari kwabaho, bitaba mbere y'umwaka wa 2116.
Ubundi iyi kalendari y'aba Maya yari igizwe n'ibishushanyo byari bifite uburyo busomwamo bwabaga ari ibanga, bukamenywa n'abiru b'ibwami gusa.
Iri kosa ry'imyaka 104 yose ngo ryavumbuwe nyuma yo gukoresha kode (code: ni ukuvuga uburyo bwifashishwaga mu gusobanukirwa iriya kalendari) yari imaze igihe kitari gitoya ibitswe mu nzu y'ibitabo y'ahitwa DRESDES mu gihugu cy'u Budage. Kugirango uyu mwaka mushya wa 2116 wemezwe ngo hifashishijwe ubundi bumwenyi bwinshi harimo gukoresha inyandiko y'abanyegiputa ya kera (hieroglyphes), bibiliya, torah (igitabo cy'idini y'abayahudi) ndetse n'ubumenyi mu by'ubwubatsi !!!
Nkuko bitangazwa n'ikinyamakuru "Astronomische Nachrichtenles" , italiki 21/12/2012 si ubwambere ishidikanyijweho. Ngo abahanga benshu urugero Gerardano Aldana, umushakshatsi wo muri kaminuza ya Santa Barbara nawe yari yaragaragaje kutayishyira amakenga.
Reba Video
Nyuma y'ubushakashatsi, Irangira ry'isi ryimuweho imyaka 104 !
Hirya no hino ku isi abantu batari bake bakomeje guhagarika umutima nyuma y'amakuru atandukanye agenda avuga ko isi ngo yaba ishobora kurangira vuba aha. Hakaba haheruka ibihuha bisa nk'ibi byavugagako isi yagombaga kurangira ku italiki ya 21 Gicurasi, ejo bundi hashize. Hari n'indi taliki yakunze kuvugwaho byinshi, igaragara kuri kalendari y'aba Maya, ubwoko bwabayeho kera bw'abahinde bo muri Amerika y'epfo, abenshi bakekako ari ukurangira kw'isi, nkuko benshi bakunze kubihwihwisa ngo isi yagombaga kuzarangira taliki 21/12/2012.
at 7:38:00 AM
Labels: ibidukikije, uttuntu n'utundi


text:
ISOMO RYA MBERE
Igitabo cy’Ibyakozwe n’Intumwa (Intu 25, 13-21)
Muri iyo minsi, 13umwami Agripa na Berenisa bagera i Kayizareya baje gusura umutware Fesito. 14Bahamaze igihe, Fesito atekerereza umwami ibya Pawulo agira ati « Hano hari umuntu Feligisi yasize mu buroko. 15Igihe nari i Yeruzalemu, abatware b’abahezezabitambo n’abakuru b’Abayahudi baramundegera, bansaba ko yakwicwa. 16Mbasubiza ko atari akamenyero ku Banyaroma gucira umuntu urubanza, nta we uhingutse ngo amushinje, na we abone umwanya wo kwiregura, ngo yiyezeho icyaha. 17Ubwo rero baje hano nanjye sinazarira, bukeye nicara mu rukiko mpamagaza uwo muntu. 18Abamuregaga baramukikiza, ariko ntibagira ikirego gikomeye na kimwe bahingutsa mu byo nakekaga. 19Ahubwo bafite ibyo bapfa byerekeye idini yabo, ariko ku buryo bw’umwihariko bagapfa umuntu witwa Yezu wapfuye, nyamara Pawulo akaba yemeza ko ari muzima. 20Mbonye ko ntashobora gukemura ibyo bibazo byabo, mbaza Pawulo niba yemera kujya i Yeruzalemu, ngo abe ari ho acirirwa urubanza ku byo bamuregaga. 21Ariko Pawulo arajurira, ashaka ko urubanza rwe rwarangizwa na Nyir’icyubahiro ; ubwo nanjye ntegeka ko bamurinda kugeza igihe nzamwohereza kwa Kayizari. »
ZABURI (Zab 103 (102), 1-2, 11-12, 19-20ab)
Inyik/ Uhoraho yashinze mu ijuru ijabiro rye.
Mutima wanjye, singiza Uhoraho,
N’icyo ndi cyo cyose gisingize izina rye ritagatifu !
Mutima wanjye, singiza Uhoraho,
kandi ntiwibagirwe na kimwe mu byo yaguhaye !
Uko ijuru ryisumbuye kure hejuru y’isi,
ni ko impuhwe ze zisagiranira abamutinya ;
uko uburasirazuba butandukanye n’uburengerazuba,
ni ko adutandukanya n’ibicumuro byacu.
Uhoraho yashinze mu ijuru ijabiro rye,
maze ingoma ye ikagenga byose.
Nimusingize Uhoraho, bamalayika be mwese,
mwe ntwari z’indatwa, mwubahiriza ijambo rye.
IBANGONDIRIMBO RIBANZIRIZA IVANJILI (Yh 10, 14)
Alleluya Alleluya.
Yezu ni Umushumba mwiza,
amenya intama ze na zo zikamumenya :
yemeye guhara ubugingo bwe ari zo agirira.
Alleluya.
IVANJILI
+ Yohani (Yh 21,15-19)
Muri icyo gihe, 15bamaze kurya Yezu abaza Simoni Petero ati «Simoni mwene Yohani, urankunda kurusha aba ngaba ?» Aramusubiza ati «Yego Nyagasani, uzi ko ngukunda.» Yezu aramubwira ati « Ragira abana b’intama zanjye. » 16Yezu yongera kumubaza ubwa kabiri ati « Simoni mwene Yohani, urankunda ?» Petero aramusubiza ati « Yego Nyagasani, uzi ko ngukunda. » Yezu ati « Ragira intama zanjye. » 17Yongera kumubaza ubwa gatatu ati « Simoni mwene Yohani, urankunda ?» Petero ababazwa n’uko amubajije ubwa gatatu ati « Urankunda ?» Ni bwo amushubije ati « Nyagasani, uzi byose, uzi ko ngukunda. » Yezu aramubwira ati « Ragira intama zanjye. 18Ndakubwira ukuri koko : igihe wari ukiri umusore warikenyezaga kandi ukajya aho ushaka, ariko numara gusaza, uzatega amaboko undi agukenyeze, kandi akujyane aho udashaka. » 19Yavuze atyo ashaka kumuburira urupfu rumuteze, ruzahesha Imana ikuzo. Amaze kuvuga atyo aramubwira ati «Nkurikira.»


text:
Gashora: Amarebe yangiza ikiyaga yahinduye ubuzima bw’abagore
Aba bagore biyemeje kurwanya ubukene bahereye kubyo bafite hafi.
“Umugore ni umunyembaraga kurusha uko abyiyiziho, kandi arashoboye kurusha uko agaragara inyuma.” Iyi niyo ntero y’abagore bo mukarere ka Bugesera bibumbiye muri COVAGA (Cooperative de vannerie de Gashora).
Mu buzima bwabo bwa buri munsi aba bagore bakaba bakora akazi ko gutunganya amarebe bakura mu kiyaga cya Bugesera bakayabyaza umusaruro, aho bakoramo ibikoresho bitandukanye byifashishwa n’abantu b’ingeri zitandukanye, bimwe mu bikoresho bakora harimo inkweto, amasakoshe, ibikapu, ingofero, ibirago, imitako…. COVAGA ijya kuvuka ngo byavuye ku gitecyerezo cyo gufasha leta guhangana n’amarebe yica ibindi binyabuzima biba muri iki kiyaga harimo ingona n’amafi, no gushaka uburyo barushaho kubungabunga ibidukikije ariko baniteza imbere.
Mukanyumbayire Evanithe umuyobozi wungirije w’iyi Cooperative aganira na Diva yagize ati: “Kwishyira hamwe kwacu niko kudufasha gukora ibi byose, biragora kugera kukintu gishya nk’iki uri wenyine,… ubu dushishikajwe no kwiga uburyo bunyuranye twarushaho kunoza ibikoresho dukora, intego yacu ni ukurwanya ubukene mugace dutuyemo duhereye kubyo dufite. Turashaka kureshya abaguzi kuva mu gihugu kugera hanze yacyo.”
Amarebe ni icyatsi kimera mu mazi gikurikiye Oxygen ibamo kikaba cyangiza cyane ibindi binyabuzima biba mu mazi kuko aho kigeze kiroroka cyane kandi kigakamya amazi, kukirwanya bisaba gushirika ubute.


text:
Ubuyobozi bw’Itorero rya Pantekote mu Rwanda ADEPR bwahinduranyije abayobozi b’indembo n’abuturere, ubu buyobozi bw’inzibacyuho bubikoze mu gihe hari bamwe mu bakirisitu bari baranditse urwandiko ruvuga ko ngo batewe impungenge z’irekurwa rya hato na hato rya bariya bayobozi bashinjwa kunyereza umutungo w’iri torero bakaba babona ntacyo bukora. Guhindura abayobozi nicyo gikorwa cyakabiri bakoze nyuma y’iyi nyandiko aba bakristo bandikira iyi komite.
Ihinduranywa ry’abayobozi b’indembo ryemejwe mu nama yabaye ku gica munsi cyo kuri uyu Gatanu tariki 27 Ukwakira 2017.
Ubuyobozi bwa ADEPR bwabanjirije ubu nyuma yo guhirika Pasiteri Usabwimana Samuel bwahise bwihutira gushyiraho uturere nka gahunda yo kugabanya umubare w’abantu batoraga biro nyobozi banagamije kugirango bashyireho abantu babo bazabatora kuko ntakizere bari bifitiye, ibi ubu buyobozi bukoze burasa naho ntaho bitaniye n’ibyakonzwe nabo tumaze kuvuga haruguru.
Mu minsi ishize bamwe mu babakristo basa n’abatanze umurongo ngenderwaho wo kugira impinduka, ubu buyobozi bugira aho bwahise bunambura inshingano abari abayobozi ba ADEPR inshingano z’ubushumba ubu bakaba bakurikijeho guhindura abayobozi b’indembo n’ab’uturere.
Aya makuru ariko yahakanywe n’umuvugizi wa ADEPR Rev Pasiteri Karurangwa Ephrem aho yabwiye umubavu.com ko ataribo batumye bakora ibyo bakoze ko ahubwo byari biri mu nshingano zabo.
Yagize ati, " ntabwo ari integenke cyangwa kudakora twakoze ibyo twari"
Uyu munsi ubuyobozi bwa ADEPR bwongeye ku garagaza ikindi gikorwa gisa naho kigamije gutegura amatora no gushaka amaboko mashya azabafasha gutsindira manda yo kuyobora iri torero dore ko ubuyobozi bwavuyeho bwari bwaramaze guharura inzira yorohereza uwiyamamarije kuyobora itorero ahita atsinda, kuburyo abakurikiranira hafi iri torero babona ko nibamara gutorwa aribwo bazabona impinduka aho bivugwa ko bashobora kuzikiza bamwe ubu bameze nk’agakingirizo.
Abayobozi bahinduranyijwe mu buryo bukurikira :
IMYANZURO Y’INAMA YA BIRO NYOBOZI YA ADEPR YABAYE KUWA 25.10.2017 INAMA YASIMBURANYIJE ABASHUMBA KU BURYO BUKURIKIRA INDEMBO :
Kigali :
Rev.Karisa Emmanuel – Rev.Muntu Binjamin
Amajyaruguru :
Rev.Rurangirwa Emm.
Rev Cyiza Thadee
Amajyepfo :
Rev.Ntibarikure J De Dieu.
Rev.Karangwa Sylvestre
Uburasirazuba :
Rev.Kagibwami Tharcisse
Rev.Kamanzi callixte
Uburengerazuba :
Rev.Sebadende Emmanuel
Rev Hakizamungu Joseph
AMATORERO Y’UTURERE
Gasabo :
Rev.Ruyenzi Erneste
Kicukiro :
Rev. Akoyiremeye P. claver
Nyarugenge :
Rev Masumbuku Josue
Rurindo :
Rev. Murindahabi Canisius
Gakenke :
Rev Rurangwa Louis Segond
Musanze :
Rev Bizimana Augustin
Burera :
Rev. Karake Thomas
Gicumbi :
Rev. Niyonzima Alex
Kamonyi :
♦ Rev. Bimenyimana Mathias
Muhanga :
♦ Rev. Butera Celestin
Ruhango :
♦ Rev. Ntakirutimana Florien
Nyanza :
♦ Rev. Kabengera Celestin
Huye :
♦ Rev . Cyuma Jean Claude
Nyamagabe :
♦ Rev. Ruganza Ephrem
Nyaruguru :
♦ Rev. Nkurunziza sostene
Gisagara :
♦ Rev. Bimenyimana Jean Claude
Bugesera :
♦ Rev. Rwigema Donatien
Rwamagana :
♦ Rev. Nsegiyumva Laurien
Kayonza :
♦ Rev. Kamali Silas
Gatsibo :
♦ Rev. Mukarage Phirbert
Nyagatare :
♦ Rev. Rwayitare Epaphrodite
Kirehe :
♦ Rev. Kaboyi Ndatabaye Aggee
Ngoma :
♦ Rev. Habarurema Alphred
Rusizi :
♦ Rev. Kabagire Charle
Rutsiro :
♦ Rev.Nsengiyumva Innocent
Rubavu :
♦ Rev. Ndizeye Charles
Nyamasheke :
♦ Rev. Ndimubayo Charle
Karongi :
♦ Rev. Ndikumana Godfroid
Ngororero :
♦ Rev. Bizimana Gabriel
Nyabihu :
♦ Rev. Macyamura Aaron
Ubuyobozi bw’Itorero bukwiye kureba neza kuko uyu mugabo Florien arasebya bikabije itorero. Nta buhamya buzima ari gutanga kuko yuzuye urwango, ubusambanyi,ubwambuzi n’ubugome.Ibye ni ukwiyoberanya gusa.
Florien mwebwe ho muramubarirwa ! Utamuzi azambaze. Uzi ubugome bumurimo !!! Icyakora natihana azabona ishyano !
NTAKIRUTIMANA Florien wayogoje abaturage abambura akwiye kuba Pastor koko ! Ahaaa !!! Noneho ibye ni agahomamunwa ! Gusenyera Se umubyara, none akaba ageze no kuri mushiki we yitwaje amasengesho !!! Biteye ubwoba ! Mukurikirane neza Itorero ryaravangiwe.
Ubu se uyu bajyanye mu Ruhango ! Ahaaa !!! Nzaba mbarirwa ! Umuntu usenyera n’abo bavukana !! Reba mushiki we uri i Nyanza yamaze gusenyera, urugo rwe akaba arugerereye ashaka kumutanya n’umugabo we ngo ni uko atamwibonamo ! Uwiteka akwiye gutabara itorero rye !
30 ;10 ;2017 turabashimiye ariko amaparuwase naho bikorwe gucyo nimidugudu
ko ntabona Uwitwa Munyamahoro Seth
Uko byasa kose Imana tatubwiye ko itazareka itorero ryayo .
Abo m’uturere nabo bakore mubo mu maparuwase bigize akaraha kajyahe nabo bazakore mu midugudu haboneke ubuyobozi bufite amaraso mashya kandi bukorana neza n’abakristo butagonganisha abadiyakoni n’abakristo.
Gasabo iratabawe twari dupfuye pe mukarere kagasabo ahuahuahuuuuu
guhinduranya abayobozi ndahamya ko ntacyo bizahindura Ku guksndamizwa umuyoboke w’iri torero akorerwa. ubwitange butarangira asabwa n’amaturo atangwa ntumenye irengero ryayo, Bose niyo barwanira ariko IMana izabisobanura.
babure no kugarura na make ngo bubake amaparuwasi bakomeze bategereze umukirisito ngo abikore byose !!!! birababaje gusa
Gasabo iratabawe twari dupfuye pe mukarere kagasabo ahuahuahuuuuu
Gasabo iratabawe twari dupfuye pe mukarere kagasabo ahuahuahuuuuu
Gasabo iratabawe twari dupfuye pe mukarere kagasabo ahuahuahuuuuu
Past Safari Gerard uyobora mu Gatsata, yatanze 1.000.000frw kugirango abone ubu pasteur. jyewe sindi umukristo waho ariko Safari n’inshuti yanjye yambwiye uko yabigenje ngo nanjye mbikore ndamuhakanira, mubwira ko nzategereza Imana ikanyimika ; ubu rero mfite amakuru ko amafranga mu Gatsata ayamereye nabi
Na Gatsata ikeneye ubutabazi bwihuse.
Abayobozi bacu Imana ibahe umugisha
Na Gatsata ikeneye ubutabazi bwihuse.
Abayobozi bacu Imana ibahe umugisha
ibi ubuyobozi bwakoze nibyizacyane kuko gasabo iratabawe pe
ibi ubuyobozi bwakoze nibyizacyane kuko gasabo iratabawe pe
ibi ubuyobozi bwakoze nibyizacyane kuko gasabo iratabawe pe


text:
IBIHOZO ni indiribo zaririmbirwaga abakobwa mu gihe bagiye gushaka cyagwa mu gihe ari abageni, akeshi zabaga ziganjemo inama zuko ugomba kwitwara nagera iw’abandi ndetse nuburyo agomba gufata neza umugabo. Akeshi ngo ba nyirasenge buwo mukobwa ngo nibo baziririmbaga bagira inama abakobwa babo.
IBIHOZO ni indiribo zaririmbirwaga abakobwa mu gihe bagiye gushaka cyagwa mu gihe ari abageni, akeshi zabaga ziganjemo inama zuko ugomba kwitwara nagera iw’abandi ndetse nuburyo agomba gufata neza umugabo. Akeshi ngo ba nyirasenge buwo mukobwa ngo nibo baziririmbaga bagira inama abakobwa babo.
urugero rw’indirimbo y’igihozo: Mutuma ukeye uteze nk’icyeza ya RUGAMBA Cyprien
Mutima ukeye uteze nk’icyeza
Mahoro asendereye azira icyena,
Urabe icyemezo cy’umurava,
Uhora uturanga twese,
Urarwubake cyane.
Ntukajye uhinda nk’inkuba yesa,
Ntambyeyi igendana inkubiri.
Urabe Rugwiro use na Rugwiza
Mubagusanga bose Urarwubake cyane.
Uwaguhetse akaguha ibere,
Ngo ubeho rembo ritatse iraba.
Ngo urabe rebero ry’iumigenzo We yagutatse myiza.
Urarwubake cyane.
4. So wakubyaye ari ku nteko,
Ngo inzira yawe ni intera ndende
Urajye utekereza ko intaho Iruta agashungo kubu.
Urarwubake cyane.
Ba nyogosenge basetse bose
, Banagusengasiranye ubwuzu.
Uramenye ubwenge ubarinde ubwoba Bwurugo rwawe rwiza.
Urarwubake cyane
6. Abana bose bari ku byahi
Ngo ubeho byiza bibaha ibyuzo Baragusengera ibyishimo
Murugo rwawe rwiza. Urarwubake cyane
Urabeho shenge shema ry’iwac
Mubawe bose uhafite ishimwe
Ntabwo washeshe ibanga rikwiye
Umwari w’irwanda nkawe Urarwubake cyane.
8. Mwari twahoranye muruhimbi,
Urabeho shenge ntitukijyanye
Uru ruzinduko rukujyanye
Ruraguhe ineza
Urarwubake cyane.
9. Mugabo ugenda ukabuye isheja
Wowe dushinga ishimwe
Uramenye ntashakiro ry’ibintu riruta umuntu nkuyu. Urarwubake cyane
10. Simbi dusingiza umusi uragiye
Naho amatage ubu turatashye
Ntituguhaye abo
twaguhaye Baragukunda ni abawe. Urarwubake cyane.
yanditswe na: Niyirora Christian


text:
ISOMO RYA MBERE
Isomo ryo mu ibaruwa ya kabiri ya Mutagatifu Petero Intumwa (2 Pet 3, 12-15a.17-18)
Bavandimwe, 12mwebwe abategereje kandi mugashaka gutebutsa umunsi w’Imana, umunsi uzatuma ijuru rizimira rigakongokeshwa n’umuriro, n’ibirimo byose bikazayoka. 13Ariko nk’uko Imana yabisezeranye, dutegereje ijuru rishya n’isi nshya, aho ubutungane buzatura. 14Ni yo mpamvu, nkoramutima zanjye, mu gihe mugitegereje ibyo mugomba gukora uko mushoboye kose kugira ngo Nyagasani azabasange mu mahoro, muri abaziranenge n’inyangamugayo. 15aKandi mumenye ko Nyagasani akomeza kubihanganira agira ngo abakize. 17Nuko rero, nkoramutima zanjye, dore mwe muraburiwe: muramenye hato mutazashukwa n’abagomeramana biyobeje, maze mugateshuka ku mizero yanyu. 18Ahubwo nimukomeze kujya mbere mu ngabire n’ububumenyi by’Umwami wacu n’Umukiza wacu Yezu Kristu. Nahabwe ikuzo ubu ngubu n’iteka ryose. Amen !
ZABURI (Zab 90 (89), 2, 3-4, 10, 14.16)
Inyik/ Nyagasani, watubereye ikiramiro,
kuva mu gisekuruza kujya mu kindi.
Mbere y’uko imisozi ibaho,
isi n’ibiyiriho byose bitararemwa,
uri Imana iteka ryose rizira iherezo.
Abantu ubasubiza mu mukungugu,
kuko wavuze uti “Bene muntu nimusubire iyo mwavuye !”
Mu maso yawe imyaka igihumbi ni nk’umunsi w’ejo wahise,
ni nk’isaha imwe y’ijoro.
Imyaka y’ubugingo bwacu ni mirongo irindwi,
na mirongo inani ku bakomeye;
nyamara tuyigiramo imiruho n’ibyago gusa,
kuko ihita bwangu maze tukigendera.
Utugwirize ineza yawe kuva mu gitondo,
kugira ngo duhimbarwe iminsi yose y’ubugingo bwacu.
Ibikorwa byawe nibigaragarire abagaragu bawe,
n’ubuhangare bwawe bwiyereke abana babo !
IBANGONDIRIMBO RIBANZIRIZA IVANJILI (1 Tim 6, 15-16)
Alleluya Alleluya.
Imana Nyir’ihirwe na Mugengabyose umwe rukumbi,
Umwami w’abami n’Umutegetsi w’abategetsi,
niharirwe icyubahiro n’ububasha ubuziraherezo.
Alleluya.
IVANJILI
+ Mariko (Mk 12, 13-17)
Muri icyo gihe, 13Yezu bamwoherereza bamwe mu Bafarizayi no mu Baherodiyani, kugira ngo bamufatire ku byo avuga. 14Baraza baramubwira bati “Mwigisha, tuzi ko uvuga ukuri ntacyo wikanga, kuko udatinya amaso y’abantu, ahubwo wigisha inzira y’Imana mu kuri. Ese gutanga umusoro wa Kayizari biremewe, cyangwa se ntibyemewe ? Tujye tuwutanga cyangwa se twoye kuwutanga ?” 15Ariko Yezu kuko yari azi uburyarya bwabo, arababwira ati “Kuki muntega iyo mitego ? Nimunzanire igiceri ndebe !” 16Barakimuzanira. Yezu arababaza ati “Iri shusho n’iri zina biriho ni ibya nde ?” Barasubiza bati “Ni ibya Kayizari.” 17Yezu ni ko kubabwira ati “Ibya Kayizari mubisubize Kayizari, n’iby’Imana mubisubize Imana !” Ngo avuge atyo baramutangarira cyane.


text:
.Nyuma yo kugirira ibihe byiza i Mombasa Zari yifuje gusubirayo
.Ibitekerezo bya Zari byatumye afatwa nk’insesaguzi
.Umugore wa Diamond yifuje ikintu cyatumye agaragara nk’umuntu usesagura
Zari abinyujije kuri Instagram yasabye Diamond umugabo we ko yazamusubiza muri Kenya ngo bongere bishimishe.
Yagize ati” Uzansubize i Mombasa, byari ibihe by’ ibyishimo.”
Diamond Platnumz yatangaje ko yajyanye umugore we i Mombasa mu rwego rwo kumwibagiza agahinda yatewe n’urupfu rwa mama we.
Sangiza iyi nkuru inshuti zawe kandi utange ibitekerezo maze dufatanye kugwiza ubumenyi ndetse tunasobanukirwa urukundo turusheho kubaho twishimanye n'abo dukunda. Umusanzu wawe ni inkunga ikomeye


text:
‘Hahirwa abakene mu mitima yabo, Kuko ubwami bwo mu ijuru ari ubwabo.’ Matayo 5:3
Inkuru twabateguriye uy’umunsi igamije gukura urujijo mu bantu, abenshi bibaza ko guhirwa ari ugutunga ukagira ubutunzi buhambaye hano mu isi, nyamara burya si byo nubwo nabwo bukenewe ariko hari uguhirwa kurusha imbaraga ubutunzi. Uko guhirwa Bibiliya ijambo ry’ukuri ry’Imana, ritubwiye ko guhirwa nyako ari ukuba umukene mu mutima kugira ngo uzaronke ubwami bw’Imana.
Kuba umukene mu mutima Bibiliya itubwiye bishatse gusobanura kuba umukene mu gukora ibibi kandi igihe ufite n’ubutunzi ntube imbata yabwo ngo ubugire ikigirwamana muri wowe kuko witeka Imana yawe ni Imana ifuha. Aguha ubutunzi kugira ngo ubukoreshe mu nshingano yaguhaye ku isi kandi mu buryo bumwubahishije ariko iyo ubukoresheje mu buryo butaboneye, butamwubahishije, nta mahoro nta no guhirwa bizaza mu nzira yawe kuko ubwami bw’Imana buzaba buri kure yawe. Ese byaba bimaze iki gutunga ugatunganirwa ariko ukazabura ubugingo?.
Kugira ubutunzi bwinshi, bituma wubahwa na benshi hano ku isi, ariko gukorera Imana bituma urushaho gutumbira ibyo mu ijuru.
Ukeneye guharanira kuba umutunzi mu by’Imana, ukaba umutunzi w’ingeso nziza, gukiranuka no kubaha Imana. Abahiriwe baharanira kuba abakene mu gukora ibyaha ahubwo bakaba abakire mu gukora ibyiza, iki nicyo gihe cyo gutera intambwe yerekeza mu bahiriwe maze ugahora ukora ibyiza kuko aribwo ubwami bw’Imana buzaba ubwawe.


text:
Ese ufite “umutima wo kumenya” Yehova?
“Nzabaha umutima wo kumenya ko ndi Yehova, kandi bazaba ubwoko bwanjye.”—YER 24:7.
1, 2. Kuki hari abantu bashobora gushishikazwa n’imbuto z’imitini?
ESE wigeze urya imbuto z’imitini? Ni imbuto Abisirayeli bo mu bihe bya Bibiliya bakundaga cyane (Nah 3:12; Luka 13:6-9). Muri iki gihe, imbuto z’imitini zera mu bice byinshi by’isi. Zigira intungamubiri, kandi hari abavuga ko zituma umutima ukora neza.
2 Yehova yigeze kugereranya imbuto z’imitini n’imitima y’abantu. Imana ntiyavugaga akamaro ko kurya imbuto z’imitini. Ibyo yavugaga byari ikigereranyo. Ibyo yavuze binyuze ku muhanuzi Yeremiya bishobora kudufasha twe n’abo dukunda. Mu gihe turi bube tubisuzuma, utekereze icyo bishobora kwigisha Abakristo.
3. Imbuto z’imitini zivugwa muri Yeremiya igice cya 24 zigereranya iki?
3 Reka tubanze dusuzume icyo Imana yavuze mu gihe cya Yeremiya ku birebana n’imbuto z’imitini. Mu mwaka wa 617 Mbere ya Yesu, abantu b’i Buyuda bari mu mimerere mibi yo mu buryo bw’umwuka. Imana yahishuriye Yeremiya ibyari kubageraho, maze imwereka imbuto z’imitini z’ubwoko bubiri: izari “nziza cyane” n’izari “mbi cyane.” (Soma muri Yeremiya 24:1-3.) Imbuto mbi z’imitini zagereranyaga Umwami Sedekiya n’abandi bari bameze nka we bari bagiye kugabwaho igitero n’Umwami Nebukadinezari n’ingabo ze. Ariko se byari kugendekera bite Ezekiyeli, Daniyeli na bagenzi be batatu bari baramaze kugera i Babuloni, ndetse n’abandi Bayahudi bari bagiye kujyanwayo? Abo bagereranyaga imbuto nziza z’imitini. Bamwe muri bo bari kuzasubira i Yerusalemu bakongera kubaka uwo mugi n’urusengero rwawo, kandi ni ko byaje kugenda.—Yer 24:8-10; 25:11, 12; 29:10.
4. Ni mu buhe buryo ibyo Imana yavuze ku birebana n’imbuto nziza z’imitini bidutera inkunga?
4 Yehova yavuze ibirebana n’abagereranywaga n’imbuto nziza z’imitini ati “nzabaha umutima wo kumenya ko ndi Yehova, kandi bazaba ubwoko bwanjye” (Yer 24:7). Ayo magambo ni yo agize umurongo w’ifatizo iki gice gishingiyeho, kandi adutera inkunga cyane. Imana yifuza guha abantu ‘umutima wo kuyimenya.’ Ijambo “umutima” ryakoreshejwe aha ngaha, ryumvikanisha abo turi bo imbere. Nta gushidikanya ko wifuza kugira umutima nk’uwo wo kuyimenya no kuba umwe mu bagize ubwoko bwayo. Kugira ngo ubigereho ugomba kwiga Ijambo ry’Imana no kurishyira mu bikorwa, ukihana kandi ugahinduka, hanyuma ukayiyegurira kandi ukabatizwa mu izina rya Data, iry’Umwana n’iry’umwuka wera (Mat 28:19, 20; Ibyak 3:19). Ushobora kuba waramaze gutera izo ntambwe, cyangwa ukaba wifatanya buri gihe n’Abahamya ba Yehova, bityo ukaba uri mu nzira yo kuzitera.
5. Ahanini ni ba nde Yeremiya yandikiye?
5 Twaba twaramaze gutera zimwe muri izo ntambwe cyangwa twaraziteye zose, tugomba gukomeza kugenzura imitekerereze yacu n’imyifatire yacu. Impamvu ibyo ari ngombwa igaragazwa n’ibindi bintu Yeremiya yanditse ku birebana n’umutima. Ibice bimwe by’igitabo cya Yeremiya bivuga ibirebana n’amahanga yari akikije u Buyuda, ariko icyo gitabo cyibanda ahanini ku byabaye ku baturage b’u Buyuda ku ngoma z’abami batanu mu babutegetse (Yer 1:15, 16). Koko rero, ahanini Yeremiya yanditse avuga ibirebana n’abagabo, abagore n’abana bari bariyeguriye Yehova. Abakurambere babo bari barahisemo kuba ishyanga ryamwiyeguriye (Kuva 19:3-8). Mu gihe cya Yeremiya nabwo, abari bagize ubwo bwoko biyemereye ko bari bariyeguriye Imana. Baravuze bati “tuje tukugana, kuko wowe Yehova uri Imana yacu” (Yer 3:22). Ariko se utekereza ko bari bafite umutima mwiza?
UMUTIMA WABO W’IKIGERERANYO WAGOMBAGA KUBAGWA
6. Kuki twagombye gushishikazwa mu buryo bwihariye n’ibyo Imana yavuze ku birebana n’umutima?
6 Abaganga bo muri iki gihe bashobora gukoresha ikoranabuhanga rigezweho kugira ngo barebe uko umutima umeze n’uko ukora. Ariko Yehova ashobora gukora ibirenze ibyo, nk’uko yabigenje mu gihe cya Yeremiya. Imana ifite ubushobozi budasanzwe bwo kugenzura umutima nk’uko bigaragazwa n’ibyo yivugiye, igira iti “umutima urusha ibindi byose gushukana, kandi ni mubi cyane. Ni nde wawumenya? Jyewe Yehova, ni jye ugenzura umutima . . . nkitura umuntu wese ibihwanye n’inzira ze, nkamwitura ibihwanye n’imbuto z’imigenzereze ye” (Yer 17:9, 10). Amagambo ngo ‘kugenzura umutima’ ntiyerekeza ku buryo abaganga basuzuma umutima usanzwe, ushobora gutera incuro miriyari eshatu mu gihe cy’imyaka 70 cyangwa 80. Ahubwo Yehova yavugaga ibirebana n’umutima w’ikigereranyo. Uwo ‘mutima’ werekeza ku muntu w’imbere, hakubiyemo ibyifuzo bye, ibitekerezo bye, ibyiyumvo bye, imyifatire ye n’intego ze. Ufite umutima nk’uwo. Imana ishobora kuwugenzura, kandi nawe wabishobora mu rugero runaka.
7. Ni iki Yeremiya yavuze ku birebana n’umutima wa benshi mu Bayahudi bo mu gihe cye?
7 Kugira ngo dushobore kwisuzuma, twakwibaza tuti “umutima w’ikigereranyo wa benshi mu Bayahudi bo mu gihe cya Yeremiya wari umeze ute?” Kugira ngo tubone igisubizo, reka turebe amagambo adasanzwe Yeremiya yavuze, agira ati ‘ab’inzu ya Isirayeli bose ntibakebwe mu mutima.’ Ntiyavugaga ibyo gukebwa byari bisanzwe ku bagabo b’Abayahudi, kuko yari yabanje kuvuga ati “‘dore iminsi igiye kuza,’ ni ko Yehova avuga, ‘ubwo nzahana umuntu wese wakebwe ariko agakomeza kuba nk’utarakebwe.’” Bityo rero, n’abagabo b’Abayahudi bari barakebwe, ntibari ‘barakebwe mu mutima’ (Yer 9:25, 26). Ibyo byashakaga kuvuga iki?
8, 9. Ni iki abenshi mu Bayahudi bagombaga gukora ku birebana n’imitima yabo?
8 Ibyo Imana yasabye Abayahudi gukora bituma tumenya icyo amagambo ngo ‘abatarakebwe mu mutima’ asobanura. Yaravuze ati “yemwe abatuye i Buyuda n’i Yerusalemu, . . . mukebe imitima yanyu kugira ngo uburakari bwanjye butaza . . . bitewe n’imigenzereze yanyu mibi.” Ariko se, ni hehe iyo migenzereze yabo mibi yaturukaga? Yaturukaga muri bo imbere, ni ukuvuga mu mitima yabo. (Soma muri Mariko 7:20-23.) Koko rero, binyuze kuri Yeremiya, Imana yerekanye impamvu nyayo yatumaga Abayahudi bagira imigenzereze mibi. Bari barigometse bitewe n’uko imitima yabo yari yarinangiye. Imana ntiyishimiraga imigambi yo mu mitima yabo n’imitekerereze yabo. (Soma muri Yeremiya 5:23, 24; 7:24-26.) Yarababwiye iti “mukebwe ku bwa Yehova, mukebe imitima yanyu.”—Yer 4:4; 18:11, 12.
9 Ku bw’ibyo, Abayahudi bo mu gihe cya Yeremiya bari bakeneye ko imitima yabo ibagwa mu buryo bw’ikigereranyo, mbese ‘bagakebwa mu mutima,’ nk’uko byari byaragendekeye abo mu gihe cya Mose (Guteg 10:16; 30:6). ‘Gukeba imitima yabo’ byasobanuraga ko bagombaga kwikuramo ibintu byatumaga imitima yabo itumvira, ni ukuvuga ibitekerezo, ibyifuzo n’intego byatumaga batumvira amategeko y’Imana.—Ibyak 7:51.
UKO TWAGIRA ‘UMUTIMA WO KUMUMENYA’ MURI IKI GIHE
10. Nk’uko byagaragajwe na Dawidi, ni iki twagombye kwifuza gukora?
10 Twagombye gushimira Imana kubera ko ituma dusobanukirwa umutima w’ikigereranyo. Ariko bamwe bashobora kwibaza bati “ese ibyo hari icyo birebaho Abahamya ba Yehova muri iki gihe?” Abenshi mu bagize itorero ntibakora ibibi cyangwa ngo babe bameze nk’“imbuto mbi z’umutini,” nk’uko Abayahudi benshi bo mu gihe cya Yeremiya bari bameze. Ahubwo abenshi mu bagaragu b’Imana bayikorera ari indahemuka, kandi bafite imyifatire myiza. Ariko kandi, wibuke ko n’umukiranutsi Dawidi yasenze Yehova agira ati “Mana, ngenzura umenye umutima wanjye. Nsuzuma umenye ibitekerezo bimpagarika umutima, urebe niba muri jye hari icyatuma ngendera mu nzira mbi.”—Zab 17:3; 139:23, 24.
11, 12. (a) Kuki buri wese muri twe yagombye gusuzuma umutima we? (b) Ni iki Imana itazakora?
11 Yehova ashaka ko buri wese muri twe yemerwa na we kandi bikaguma bityo. Yeremiya yanditse ibirebana n’umukiranutsi agira ati “wowe Yehova nyir’ingabo, ni wowe ugenzura umukiranutsi; ureba impyiko n’umutima” (Yer 20:12). Niba Ishoborabyose igenzura n’umutima w’umukiranutsi, ese natwe ubwacu ntitwagombye kwigenzura tutibereye? (Soma muri Zaburi ya 11:5.) Mu gihe twigenzura, dushobora gusanga dufite imyifatire, intego n’ibyiyumvo dukwiriye guhindura. Dushobora gutahura ikintu gituma umutima wacu utumvira, kigaragaza ko ukeneye gukebwa mu buryo bw’ikigereranyo. Ibyo byaba ari nko kuwubaga. None se niba wemera ko gusuzuma umutima wawe w’ikigereranyo ari byiza, ni iki wagombye kureba? Kandi se, ni iki cyagufasha kugira icyo uhindura?—Yer 4:4.
12 Icyo tugomba kumenya cyo ni uko Yehova ataduhatira kugira ihinduka. Yavuze ko abagereranywa n’“imbuto z’umutini nziza” yari ‘kubaha umutima wo kumumenya.’ Ntiyavuze ko yari kubahatira guhindura imitima yabo. Bagombaga kwifuza kugira umutima ugaragaza ko bari bazi Imana. Ese natwe si ko byagombye kumera?
13, 14. Ni mu buhe buryo ibiri mu mutima w’Umukristo bishobora kumuteza akaga?
13 Yesu yaravuze ati “mu mutima haturukamo ibitekerezo bibi, ubwicanyi, ubuhehesi, ubusambanyi, ubujura, guhamya ibinyoma no gutuka Imana” (Mat 15:19). Urugero, niba umuvandimwe yaragize ibyifuzo bibi mu mutima, bigatuma akora icyaha cy’ubuhehesi cyangwa icy’ubusambanyi ariko ntiyihane, ntiyongera kugirana imishyikirano myiza n’Imana. Ariko kandi, niyo umuntu yaba atarakoze icyaha cy’ubusambanyi, ashobora kureka ibyifuzo bibi bigashinga imizi mu mutima we. (Soma muri Matayo 5:27, 28.) Ni yo mpamvu ari iby’ingenzi ko twisuzuma tukareba niba mu mutima wacu hatarimo ibyo byifuzo bibi. Ese usuzumye umutima wawe, wasanga ufite ibitekerezo bidakwiriye ku birebana n’umuntu mudahuje igitsina, byatuma Imana idakomeza kukwemera? Ese ukeneye kugira icyo uhindura?
14 Nanone kandi, umuvandimwe ashobora rwose kuba atarakoze icyaha cy’“ubwicanyi,” ariko akaba afite inzika mu mutima kugeza n’aho yanga Umukristo mugenzi we (Lewi 19:17). Ese azihatira kuvana mu mutima we ibyo byiyumvo bibi bishobora gutuma winangira?—Mat 5:21, 22.
15, 16. (a) Tanga urugero rugaragaza ukuntu Umukristo ashobora kuba umuntu ‘utarakebwe mu mutima.’ (b) Kuki utekereza ko umuntu ufite ‘umutima utarakebwe’ adashobora gushimisha Yehova?
15 Igishimishije ni uko abenshi mu Bakristo badafite ibyifuzo nk’ibyo bibi mu mitima yabo. Ariko kandi, Yesu yanavuze ibirebana n’“ibitekerezo bibi.” Ibyo byumvikanisha imitekerereze n’imyifatire bishobora kutugiraho ingaruka mbi zitandukanye. Urugero, umuntu ashobora kumva ko kubera indahemuka bene wabo ari cyo kintu cy’ingenzi kurusha ibindi byose. Birumvikana ko Abakristo bagomba ‘gukunda’ bene wabo, ntibabe nk’abantu benshi bo muri iyi “minsi y’imperuka” batakigira urwo rukundo (2 Tim 3:1, 3). Ariko kandi, hari igihe umuntu ashobora gukabya. Abantu benshi bumva ko uwo bafitanye isano abarutira ibindi byose. Ku bw’ibyo, bashobora kurengera bene wabo cyangwa bakabashyigikira uko byaba bimeze kose. Iyo hagize urakaza mwene wabo, na bo birabarakaza cyane. Tekereza ukuntu basaza ba Dina barakajwe cyane n’ibintu bibi byari byakorewe mushiki wabo. Ibyo byatumye bica abagabo benshi (Intang 34:13, 25-30). Nanone utekereze ibyari mu mutima wa Abusalomu, byatumye yica mwene se Amunoni (2 Sam 13:1-30). Ese “ibitekerezo bibi” si byo byabibateye?
16 Birumvikana ko Abakristo b’ukuri badashobora kwica. Ariko se, ntibashobora kurakarira umuvandimwe cyangwa mushiki wacu wakoshereje mwene wabo cyangwa uwo batekereza ko yamukoshereje? Bashobora kwanga ko mugenzi wabo bahuje ukwizera abakira iwe kuko bumva ko yakoshereje mwene wabo cyangwa na bo bakanga kumwakira iwabo (Heb 13:1, 2). Ibyo bitekerezo bibi no kutagira umuco wo kwakira abashyitsi bigaragaza ko umuntu adafite urukundo, kandi ntibikwiriye kwihanganirwa. Mu by’ukuri, Ugenzura imitima ashobora gutahura ko uwo muntu ‘atakebwe mu mutima’ (Yer 9:25, 26). Wibuke abo Yehova yagiriye inama agira ati “mukebe imitima yanyu.”—Yer 4:4.
GIRA “UMUTIMA WO KUMENYA” IMANA KANDI UKOMEZE KUWUGIRA
17. Ni mu buhe buryo gutinya Yehova byadufasha kugira umutima wumvira?
17 Byagenda bite se uramutse usuzumye umutima wawe w’ikigereranyo maze ugasanga hari inama ya Yehova utumvira nk’uko byakagombye, mbese mu rugero runaka ugasanga ‘utarakebwe’ mu mutima? Wenda usanze utinya abantu, wifuza ibyubahiro cyangwa kugira amafaranga menshi, cyangwa se ukaba utava ku izima cyangwa ushaka kwigenga. Ntiwaba uri uwa mbere bibayeho (Yer 7:24; 11:8). Yeremiya yanditse ko Abayahudi b’abahemu bo mu gihe cye bari “bafite umutima winangiye kandi wigomeka.” Yongeyeho ati “ntibigeze bavuga mu mitima yabo bati ‘nimureke dutinye Yehova Imana yacu, we uduha imvura, akaduha imvura y’umuhindo’” (Yer 5:23, 24). Ese ibyo ntibyumvikanisha ko kugira ngo umuntu ‘akebe umutima we’ agomba gutinya Yehova cyane kandi akamushimira ibyo aduha? Uko gutinya Imana kuzatuma tugira umutima wumvira, witeguye gukora ibyo idusaba byose.
18. Ni iki Yehova yasezeranyije abari mu isezerano rishya?
18 Nidukomeza gushyiraho iyo mihati, Yehova azaduha ‘umutima wo kumumenya.’ Mu by’ukuri, ibyo ni byo yasezeranyije abasutsweho umwuka bari mu isezerano rishya, agira ati “nzashyira amategeko yanjye muri bo, kandi nzayandika mu mitima yabo. Nzaba Imana yabo na bo babe ubwoko bwanjye.” Yongeyeho ati “ntibazigishanya, ngo buri wese yigishe mugenzi we cyangwa umuvandimwe we ati ‘menya Yehova!’ Kuko bose bazamenya, uhereye ku woroheje ukageza ku ukomeye wo muri bo . . . Kuko nzabababarira amakosa yabo, kandi ibyaha byabo sinzabyibuka ukundi.”—Yer 31:31-34. *
19. Ni ibihe byiringiro bihebuje Abakristo b’ukuri bafite?
19 Waba wiringiye kuzabona imigisha y’iteka izazanwa n’iryo sezerano rishya uri mu ijuru cyangwa ku isi, wagombye kwifuza kumenya Yehova no kuba mu bagize ubwoko bwe. Ikintu cya ngombwa kugira ngo ubone iyo migisha, ni ukubabarirwa ibyaha bishingiye ku ncungu ya Kristo. Kuba Imana ishobora kukubabarira ibyaha byagombye gutuma ubabarira abandi, niyo waba wumva bikugoye. Kuba witeguye gukura mu mutima wawe ikintu kibi icyo ari cyo cyose bizawugirira akamaro. Icyo gihe ntuzaba ugaragaje gusa ko wifuza gukorera Yehova, ahubwo uzaba unagaragaje ko warushijeho kumumenya. Uzamera nk’abo Yehova yabwiye binyuze kuri Yeremiya ati “muzanshaka mumbone kuko muzanshakana umutima wanyu wose. Nzabareka mumbone.”—Yer 29:13, 14.
^ par. 18 Ibirebana n’isezerano rishya bivugwa mu gice cya 14 cy’igitabo Imana ivugana natwe binyuze kuri Yeremiya.


text:
by http://urukundo.info
Umuntu ashobora kwibaza uko yabona umukobwa cyangwa umuhungu barushinga ibyaba bimuranga. Bamwe bagendera ku bwiza bw’inyuma cyangwa amafaranga.
Urubuga rwa interineti rwa www.lifehack.org rwashyize ku mugaragaro inama zafasha umuntu kumenya uwo bashakana.
1.Umuntu wubaha imyemerere n’indangagaciro zawe
2.Umuntu ugufasha guhinduka mu mico (kuva mu bibi)
3.Umuntu mwizerana
4.Umuntu ugukunda uko umeze kose (mu bihe bibi n’ibyiza)
5.Umuntu uhora aharanira kugushimisha
6.Umuntu wishimira ko muba hamwe muri bikorwa bitandkanye, gusenga, amakwe, ibirori, gusangira, gutembera n’ibindi.
7.Umuntu ushaka ko muganira ku bushuti mufitanye, agamije ko butera imbere
8.Uhora akubwira ko impamvu yaguhisemo
9.Ahora agusezeranya ibyiza azagukorera mu bushobozi bwe
10.Umuntu wubaha umuryango wawe.
11.Ahora akugaragariza icyizere
12.Umuntu uca bugufi, akemera amakosa akanayasabira imbabazi
13.Ahora akuganiriza ku mishinga afite mu gihe kiri imbere
14.Aguha atagamije ntacyo agutezeho
15.Ahora akwereka ko mukeneranye
16.Umuntu utaguhisha ibyiyumvo bye
17.Umuntu ukwereka ko yishimira kugira inshingano
18.Umuntu wemera guhinduka akareka imico mibi yamurangaga.
Ibyo bintu uko 18 ntibivuze ko ari byo byonyine cyangwa se byose mu byatuma hitamo umukunzi bazashinga urugo, hari n’ubwo yaba arangwa na bimwe muri ibi cyangwa indi myitwarire myiza
Ibintu 18 biranga umusore cyangwa umukobwa mwazabana akaramata
by http://urukundo.info
Labels: inama z'urukundo


text:
Nyuma yo kubabwira imiterere y’umwana ucecetse (melancolic n’uburyo ababyeyi bamufasha gukura neza adahutajwe, uyu munsi Muhimakazi Diane arababwira imiterere cyangwa imyitwarire y’umwana usabana ( sanguin(e) ,ibimuranga n’uburyo yafashwa agakura neza adahutajwe.
Dore imwe mu myitwarire iranga abana basabana :
Kugira ubuntu : Ni umwana ukunda gutanga mbese aba afite impuwe ku buryo umubyeyi aba adakwiriye ku mukubita ngo kuki watanze ibi na biriya ahubwo akamwereka urugero azajya agarukirizaho mu gutanga.
Kutagira icyo bahisha : Kubera kwisanzura ku bantu bose usanga bavuga n’amabanga atari akwiriye kuvugwa nk’urugero ugasanga umwana arimo kuvuga icyabaye cyose kitari ngombwa. Icyo gihe niba mufite abashyitsi kandi umwana wanyu muziko ariko ateye ni byiza kumuganiriza mbere utamupfobya cyangwa ngo umutuke ahubwo ukamubwira uti abashyitsi nibaza uvuge bya bindi mwize ku ishurI, ku rusengero n’ahandi kuburyo ataza guceceka nkaho arwaye ahubwo akabaganiriza ibihwanye n’ikigero cye.
Gushamaduka : Usanga ari wa mwana uvugira aho ngaho ku buryo icyo abonye cyose akivuga, batanga ikigereranyo ko umunwa wabo winjira mbere yabo aho bagiye, mbese icyo abonye bwa mbere ataraninjira aba yamaze kukivuga.
Gukunda kubana n’abandi bana : Umwana usabana akunda kuba arikumwe n’abandi abawira ibyo bize, aho bagiye gusura mbese igihe cyose akaba afite ibyo abwira abandi bana. Umubyeyi wasobanukiwe n’imiterere y’umwana we aba asabwa kumuganiriza, akabwira n’umwarimu uko amufata ngo atazajya ahora asakuza agatsindwa. Icyo gihe umwarimu iyo abizi amwitaho akamubwira ati “mu ishuri ujye ukurikira ibindi tuzajya tubivuga dutashye”,bitewe n’uburyo wabimubwiyemo umwana arabyumva kandi akabikurikiza.
Kwishima cyane : usanga ari umwana uhora anezerewe, ukunda urwenya, iminsi mikuru,wamukorera ikintu akishima cyane akajya agushima buri kanya buri kanya, Bakunda ubuzima buryoshye cyangwa se bworoshye n’ibindi. Bagereranwa kandi n’igiti cya Palmier kimera kuri plage abantu bakakiruhukiramo bishimye.
Nk’uko twabonye ko imiterere y’abana arinayo bakurana , abantu bose baruzuzanya sosiyete ikagira abayobora, abanyamahoro ndetse n’abashyushya rugamba tumaze kubona. Ubutaha tuzababwira abana batagira icyo bitaho bajya iyo bigiye.
Imiterere y’umwana usabana n’uko yitabwaho
Nyuma yo kubabwira imiterere y’umwana ucecetse (melancolic n’uburyo ababyeyi bamufasha gukura neza adahutajwe, uyu munsi Muhimakazi Diane arababwira imiterere cyangwa imyitwarire y’umwana usabana ( sanguin(e) ,ibimuranga n’uburyo yafashwa agakura neza adahutajwe.


text:
Nyuma y’imyaka igera kuri ibiri isoko rya kijyambare rya Gisenyi riri mu manza, kuri uyu wa 7 Gashyantare 2017 ryashyikirijwe Akarere ka Rubavu.
Iri soko ryatangiye kujya mu manza mu mwaka wa 2014, nyuma y’aho ubuyobozi bw’Akarere bwari bwaritanze ku buryo budakurikije amategeko.
Mu mwaka wa 2014 ni bwo Njyanama y’Akarere ka Rubavu yahagaritse rwiyemezamirimo wubakaga iri soko nyuma yo gukora isuzuma igasanga Komite Nyobozi yariho yararitanze ku buryo budasobanutse.
Kuva icyo gihe kugeza ubu iri soko rikaba ryari rikiri mu manza. Ariko Akarere kakaba karatinze rwiyemezamirimo mu Rukiko rw’Ikirenga ndetse umuhesha w’inkiko w’umwuga akaba yashyikirije akarere ibyangombwa bibaha uburenganzira bwo kurisubirana.
Abaturage bishimiye ko batazongera kunyagirirwa mu isoko rishaje
Bamwe mu baturage bacururiza mu isoko rishaje ryo mu Mujyi wa Gisenyi babwiye Izubarirashe.rw ko bishimiye iki gikorwa. Bemeza ko bari babayeho nabi kuko hari ubwo imvura yagwaga ikabanyagirira mu isoko bakoreramo.
Nzasingizwanayo Emile yagize ati “Ntabyo baratumenyesha ko akarere karisubiranye ariko igihe cyose twabazaga batubwiraga ngo riri mu manza, uzi imvura y’aha ngaha! Rwose njye sinkubeshye igihe cyo gusora cyageraga nkumva umutima urandya, uzi gusora amafaranga yawe ukorera ahantu nk’aha ngaha, niba baritsindiye icyo tubasaba nibagire vuba baryubake tuve aha ngaha”
Mukeshimana Hadidja we yemeza ko we na bagenzi be bakorera muri isoko biruhukije kuko bari babayeho nk’abacururiza hanze.
Ati “Inshuro nyinshi hari bamwe iyo imvura iguye inyagira ibicuruzwa byabo, kandi ugasanga nta munsi n’umwe tudatanga umusoro. Njye mperutse kugera i Musanze ndeba isoko bakoreramo agahinda karanyica. Uzi ko wagira ngo ntituri ku rwego rumwe na bo! Niba koko isoko ryasubiye mu maboko y’akarere turabyishimiye ariko ntirisubire muri ayo maboko ya bo ngo bariryamishe, baryubake birangire niba hari n’inkunga dusabwa tuzayitanga.”
Umunyamabanga Nshingwabikorwa w’Akarere ka Rubavu Nsabimana Sylvain avuga ko icyihutirwaga ari ukubona ububasha kuri iri soko. Ngo abaturage nibashyire umutima hamwe kuko n’izindi nzira zigiye guhita zihutishwa isoko ryubakwe.
Ati “Ubu isoko ryagarutse ni ikintu cyo kwishimira, abacuruzi bamaze igihe kinini babangamiwe n’uko ibibazo by’isoko bitarakemuka ariko aho bigeze bikemuka ni heza harashije. Rwiyemezamirimo wari waristindiye twamutsinze mu Rukiko rw’Ikirenga turaryegukana ubu igikurikiyeho ni ukugirana ibiganiro n’abikorera kuko ni bo bazagira uruhare mu kurikomeza haba mu kuryubaka no kuribyaza umusaruro ku bufatanye n’akarere ka Rubavu.”
Akomeza avuga ko nta gihe runaka aha abaturage iri soko rizaba ryuzuye, gusa atanga icyizere ko ari vuba, ati “Sinavuga ngo ni umunsi uyu n’uyu, ariko ni vuba kuko iri soko abacuruzi bari barikeneye.”
Iri soko ryahagaritswe rimaze kugendaho miliyari 1 na miliyoni 300 z’amafaranga y’u Rwanda, ubuyobozi bw’Akarere ka Rubavu bukaba buvuga ko bugiye gushyiraho umugenagaciro ngo agaragaze kuri ubu agaciro iri soko rifite kuko rimaze imyaka ibiri ryarahagaze kubera imanza.
Akarere ka Rubavu ni kamwe mu turere 6 twunganira umujyi wa Kigali, kakaba karimo ibikorwa remezo nk’imihanda ariko kakaba kanengwaga kutagira isoko rijyanye n’urwego rw’Umujyi wa Rubavu akenshi bagereranya n’Akarere ka Musanze baturanye.


text:
Abaturage bo mu Karere ka Burera bavuga ko baciye ukubiri n’indwara z’imirire mibi mu bana batoya kubera ubumenyi ku gutegura indyo yuzuye bungukira muri gahunda y’igikoni cy’umudugudu.
‘Igikoni cy’Umudugudu’ ni gahunda ihuza abaturage ku rwego rw’umudugudu bakigishwa gutegura indyo yuzuye, by’umwihariko ifunguro rigaburirwa umwana uri munsi y’imyaka itanu y’ubukure.
Mu Karere ka Burera ni hamwe mu ho abaturage bavuga bahuza no kuba ngo batakirwaza indwara zitandukanye akenshi zibasiraga abana babo bitewe no kutamenya gutegura indyo yuzuye.
Mu Mudugudu wa Busumba mu Kagari ka Gafuka, Umurenge wa Kinoni, umunyamakuru yasanze ababyeyi bagera muri 20 bahuze bagabanye inshingano mu gutegurira abana babo amafunguro; bamwe bariho batunganya imboga n’imbuto, abandi bahata ibirayi mu gihe hari bo bari batetse igikoma.
Bashimangira impinduka
Ababyeyi bavuga ko iyi gahunda yabafashije guca ukubiri n’indwara z’imirire mibi mbere zibasiraga abana babo bari munsi y’imyaka itanu bitewe no kutamenya kubategurira indyo yuzuye.
Nyirabafuna yemeza ko igikoni cy’Umudugudu cyatumye umwana we aca akira bwaki yari arwaye (Ifoto/Umurengezi R)
Nyirabafuna Véstine, umubyeyi ufite imyaka 31 akaba afite umwana umwe, agira “Igikoni cy’umudugudu cyamfashije byinshi cyane kubera ko njyewe nabyaye maze imyaka umunani ntwite; ku bw’ibyo umwana wanjye yavukanye ubuzima bubi maze arwara bwaki ajya mu ibara ry’umutuku, gusa mu gikoni cy’umudugudu banyigishije gutunganya indyo yuzuye ndabikora, nyuma y’igihe gito umwana wanjye yahise ajya mu ibara ry’icyatsi none kugeza ubu nta kibazo afite.”
Uyu mubyeyi akomeza agira ati “Igikoni cy’umudugudu cyatumye dusobanuka nk’ababyeyi b’inaha, nkanjye wari wararwaje bwaki cyatumye menya ko mbere yo gutegurira ifunguro umwana ngomba mbere na mbere gutekereza ku ndyo yuzuye aho iba igizwe n’ibyubaka umubiri, ibirinda indwara n’ibitera imbaraga.”
Abaturage bo mu Karere ka Burera bavuga ko uretse ubumenyi ku gutegurira abana babo indyo yuzuye bungukiye muri gahunda y’Igikoni cy’Umudugudu, na bo ubwabo iyo gahunda yatumye basobanuka mu mitegurire y’amafunguro yabo nk’uko byemezwa na Niyonsenga Samuel, umwe muri abo baturage.
“Twungukiyemo kumenya gutegura indyo yuzuye, bidufitiyemo akamaro kubera ko natwe abantu bakuru ubu ntitugipafa kurya ibyo twiboneye; ubu dusigaye dutegura amafunguro asobanutse kandi tukibanda kubifitiye umubiri wacu umumaro, buri wese yita ku gushakisha ibitera imbaraga, ibyubaka umubiri n’ibirinda indwara ubundi ntibibure mu ifunguro.”
Imikorere y’Igikoni cy’Umudugudu wa Busumba
Nk’uko bisobanurwa n’ubuyobozi bw’Umugudu wa Busumba, ngo gahunda y’Igikoni cy’Umudugudu iba rimwe mu kwezi maze ikitabirwa na buri mubyeyi wese ufite umwana uri munsi y’imyaka itanu aho ngo buri wese azana ibiribwa bibisi noneho bakaza kubitekera hamwe bahagarikiwe n’umuyobozi cyangwa undi wese ufite ubumenyi ku mitegurire y’indyo yuzuye.
Niyitegeka Marie Louise, umuyobozi ushinzwe imibereho y’abaturage mu Mudugudu wa Basumba, agira ati “Buri muturage ufite umwana agomba kugira icyo atanga; hari abatanga umunyu, hari abatanga ibirayi abandi ibijumba, abandi ibishyimbo twese tugahuriza hamwe ubundi umujyana w’ubuzima cyangwa undi muyobozi akaza akatwerekera uko dutegurira abana bacu indyo yuzuye.”
Niyitegeka yemeza ko mu Mudugudu wa Busumba nta mwana ukigarangwaho n’imirire mibi kubera gahunda y’Igikoni cy’Umudugu, ati “Mbere inaha habonekaga abana bafite imirire mibi, ariko kugeza ubu nta mwana ukiri mu muhondo; abana bose bavuyemo, abana bacu ubu bahagaze neza mu birebana n’imikurire. Nta mutuku tugira ndetse nta n’umuhondo.”
Ibitangazwa n’abaturage bo mu Karere ka Burera ku musaruro wa gahunda y’Igikoni cy’Umudugudu, byemezwa n’ubuyobozi bw’Ikigo nderabuzima cya Kinoni gikurikirana bya hafi ishyirwa mu bikorwa ry’iyo gahunda mu bice bitandukanye by’umurenge wa Kinoni.
Kantengwa Violette, umuforomokazi ushinzwe imirire ku Kigo Nderabuzima cya Kinoni, avuga ko mu myaka irindwi ishize icyo kigo cyakurikiranaga abana barenga 80% bari bafite ibibazo by’imirire mibi ariko ngo muri uyu mwaka hasigaye abagera kuri 15% gusa.
Mu rwego rwo kunoza ibikorwa byo kurwanya ikibazo cy’imirire mibi no kugwingira kw’abana mu Rwanda, Leta y’u Rwanda yashyizeho ubunyamabanga bukorera muri Minisiteri y’Ubutegetsi bw’Igihugu(MINALOC) bugamije guhuza ibikorwa byose bijyanye n’imirire.
Imwe mu myanzuro igomba kwinjizwa mu igenamigambi no mu mihigo y’uturere biturutse ku busabe bwa buriya bunyamabanga, harimo “Kongera imbaraga mu gupima ku buryo buhoraho abana bari munsi y’imyaka itanu kugira ngo hakurikiranwe imikurire yabo, guha ingufu igikoni cy’umudugudu mu gihugu hose, gukira akarima k’igikoni kariho imboga z’ubwoko butandukanye, gushyiraho komite zo kurandura imirire mibi kuva ku rwego rw’akarere kugera ku mudugudu.”